**Áldások könyvéből**

**Igehirdetések Isten bőséges áldásairól**

1. **Mi az áldás és hogyan terjed? (1 Móz 12, 2-3)**

**Mi az áldás és hogyan terjed?**

Igehirdetés 1 Móz 12, 2-3 alapján (bibliaolvasás 1 Móz 12, 1-7)

Akik Istent szeretik, azoknak minden a javukra van. Fényesek lesznek, mint a naptól jövő fény, mert Isten fénye süt rájuk. Ilyen az Isten áldása is. Isten áldását adja az Ő szeretteire, a kiválasztottakra. Megáldotta az első embereket, hogy szaporodjanak és sokasodjanak (1 Móz 1, 28). Megáldotta és megszentelte Isten a nyugalom napját (1Móz 2, 3). Isten világoltatni akarja arcát szerettein. A nap pedig mindenkire süt, akárcsak az Isten szeretete, amely jóra és kevésbé jóra egyaránt süt. Istennek ez a jósága érthetetlen, mert ránk is süt a nap, és szeretete vonzásába vezet. Vagyis Isten jósága minket magához vezet, hogy még többet nyerjünk meg belőle, ezért az áldás Istenhez visz, megtérésre vezet. A legelső kérdésünk mégis az, hogy mi az áldás? Az igehirdetés első felében ezt szeretnénk 7 pontban megfogalmazni. Az igehirdetés második része arra a kérdésre szeretne választ keresni, hogyan terjed az áldás? Hogyan jut el a népekhez, hogy jut az áldás tőlünk másokhoz is? Gyakorlati megközelítést választunk ebben az igehirdetésben, és a megvalósítható gyakorlati hasznosságra helyezzük a hangsúlyt. Kérdezzük meg hát, micsoda tehát Isten áldása?

1. Mi az áldás?
2. Egy hittanos gyerek a következőképpen fogalmazta meg: „**az áldás erő, ami mindig velünk van**”. Ez a gyerekes megfogalmazás kifejezi azt is, hogy az áldásban velünk van Isten és az Ő nagyságos, életet adó ereje. Áldásával hat ránk és környezetünkre is az Úr. Ő minden helyzetben hatalmas Úr. Igéjét minden helyzetben alkalmazhatjuk. Erejét kiárasztja azokra, akik ma itt ülnek a templom padokban. Isten ereje és hatalma erősíti és hordozza azokat a családokat is, akik szabadságra mennek, hogy lelkük is üdüljön, bizakodjanak és reménykedjenek. Az az áldás, amit Isten ígér az evangélium áldásának teljességével (Róma 15, 29) jelen van közöttünk is, és erőt ad számunkra is. Az Ábrám áldása tehát ránk is vonatkozik (a bibliának ebben a részében még Ábrámról van szó, később nyeri el az új, Ábrahám nevet). Vonatkozik arra a férfira is, aki betegen fekszik a kórházban és nem tudja, hogyan tartsa el családját. Az áldás vonatkozik azokra is, akiknek egy veszélyes, vagy kellemetlen eseményen kellett átmenniük. Az Ábrámnak ígért isteni áldás vonatkozik arra a nőre is, aki nem tudja, hogyan mentse meg házasságát, mert az romokban hever. Van úgy viszont, hogy az áldás nem látszik, de már jelen van. Ábrám utódot szeretett volna nyerni Istentől, de ő már nagyon idős volt és felesége is. Ezért az áldás ígéretének beteljesedése számára emberileg kétséges volt. Ez a hit próbája. Mikor halljuk az igét, tudnunk kell, hogy Istennek van hatalma beteljesíteni azt. Így vagyunk az áldással is. Az áldás nem hasonlítható egy cascohoz, hogy ha „káresemény” érne minket, életünk minden kárát megfizetné. Üvegbura sem, amely minden bajtól megóvhatna minket. De Isten áldása minden nap velünk van, amelyet „hasznosíthatok”, amikor stresszhelyzet van, amikor küzdelmeink vannak a követelményeknek való megfelelés esetén. De akkor is, amikor a család, munkahely és a gyülekezeti élet összeegyeztetése „fejfájást okoz”. Isten áldása ad nekünk erőt mindenen átmenni, keresztet hordozni, hűségünket bizonyítani. Az áldás egy „erős valóságot” teremt, ami a mi javunkat és jövőnket szolgálja.
3. **Az áldás azt jelenti, hogy Isten velünk van és vigyáz ránk, hogy ígéretei beteljesedjenek**. Amikor az Úr megáldotta Ábrámot, akkor ő pásztorként és Kánaánban élő „jövevényként” az áldást elementáris fontosságú védelemként érthette. Az áldás azt is jelenti, hogy Isten, az élők Istene védelmezi az életet és az életünket is. Igéje által is védelmez minket, amikor békességre visz a közúti közlekedés során. Egészséges táplálkozással szeretné életünket védeni, amikor napközben „terített asztallal” áld meg. Védelmező szeretete számunkra valódi élményt jelent. Áldást örökölni (Zsid. 12, 17) azt jelenti, hogy utódainkra is vigyáz Isten, számukra is átadhatjuk és áthagyományozhatjuk azt. Áldással fogadta el Ábrámot és Isten az élet forrásává lett Ábrám számára, míg maga Ábrám áldássá lett.
4. **Az áldás Isten szeretetének ajándéka**, amit nem érdemelhetek ki, csak kész lehetek elfogadni azt (áldásodra én kész vagyok). Az ároni áldásban, ami gyakran elhangzik az istentiszteletek végén is, láthatjuk, hogy Isten jelenlétének arca világol rajtunk. Nem lehetünk saját magunk megmentője, sem istene, sem vigasztalója. Ez is mind Isten áldása és ez nem tőlünk van, Isten ajándéka ez. Az áldás Isten adománya (2 Kor 9, 5-6).
5. **Az áldás ígéret és azt jelent, hogy általa Isten ígéretét nyerjük meg**. Isten ígéreteinek megnyerését, Isten áldását érezhetjük. Isten áldását érezni azt jelenti, hogy Isten tágas térre helyezi lábunk és megmentő szeretetének ölelésébe kerülünk. Kérjük imádságban Isten áldását, hogy a védelemre szorulók, gyerekek, tinédzserek, munkahelyet kereső felnőttek és békés védelmet kereső idősek átélhessék Isten védelmet jelentő jelenlétét. Istent magáért kell szeretnünk. De saját kívánságaink, töréseink, csüggedéseink akadályoznak meg sokszor minket abban, hogy megérezzük Isten minket áldó közelségét. Istennel járunk, hogy vele maradjunk és áldásában részesüljünk.
6. **Az áldás azt is jelenti, hogy jót mondunk, jót várunk** (görögül: eulogia, ami nagylelkű adakozást és bő termést jelent, héberül a brk szó fejezi ki az áldás jelentését. Az új szövetségnek nem követendő értelme is van a szónak, pl. hízelkedést, vagy finom elegáns beszédet is jelent). Az áldás vigasztal is, hogy jó és valami értékes következik számunkra Istentől. Ezt is csak Isten adhatja, biztosíthatja számunkra. Mert Ábrám saját erejéből sok gonddal találkozott és sok gondba ütközött. Sok jó kérésünk és elvárásunk van. Jót kívánunk másnak és magunknak is (áldjátok azokat, akik titeket átkoznak, mondta Jézus). De az áldásban Isten jóságáról és jót mondó akaratáról van szó, ami nem mindig ugyan az, mint a mi kívánatos akaratunk. Ábrám utódainak áldott volta Jézus Krisztusban teljesedett be (Gal 3, 14), akiben megáldattak a föld nemzetségei. Ő hozza el számunkra is azt a jót és értékeset, amit várunk, ami elégedettséget fog adni számunkra. Az áldás tehát ígéretet is jelent, de nem hízelkedő csalást (Róma 16, 18), hogy valamikor „rózsaszínbe tüntessük fel a világot”.
7. **Jót mondani, Istent áldani azt is jelenti, hogy az áldás forrását becsüljük és Istent dicsérjük (Jel 7, 12), magasztaljuk (29. Zsolt, 1-2)**. Isten megérdemli, hogy azt a sok jót, amit teremtésével és megváltásával nekünk adott, tovább adjuk és ezért neki hálásak legyünk, Őt dicsőítsük és áldjuk. De az imádságban is boldogan köszönhetjük meg és kérhetjük Isten áldásait, mint Jákób (nem bocsátlak el, míg meg nem áldasz engem).
8. **Az áldás személyes értelmezése** életünk gyakorlati eseményeiben. Gyakorlatilag érezhettük meg Isten áldásait, amelyek betöltik lelkünk és életünk. Az áldások elégítik meg a lelkünk, tesznek boldoggá, reménykedővé. Mert az áldás következménye és munkája, hogy Isten örömöt szerez nekünk (ez a héber brk szó egyik jelentése is). Hol éltük meg, hogy Isten áldásai megtaláltak és betöltöttek minket? Isten az áldó Isten, ő megváltoztat minket és a világot. Ábrahámmal megváltozott a világ, mert Isten szövetségese lett. Noét és fiait is kiválasztotta Isten és megáldotta (1 Móz 9, 1), hogy sokasodjanak. De a környezet igazán agresszív volt és nem törődött Isten áldásaival. Betelt a föld erőszakossággal. Az áldás által jobb lett a föld, lelkileg is sokat nyertek. Élt és felüdült a lelkük, áldottak lettek az emberek, bármilyen volt a környezet (beszélhetünk-e a szünidők és szabadságok idején „lelki wellnessről?”, lelki felüdülésről, lelki életről, lelki nevelésről, mert ez is lehet Isten igéje és Szentlelke által áldás, vagy csak a testünknek kell a szabadságok ideje alatt jól éreznie magát?). Ezt élhetjük meg mi is istentiszteleten. Isten kisimítja „ráncainkat”. Elveszi gondjaink terhét, mert felüdülünk és élünk, mert áldó Istenünk van. Az Úr a mi pásztorunk, ezért nem szűkölködünk (23. Zsoltár). Krisztusban lett ez valóság, mert Ő a Jó Pásztor, aki életét adta juhaiért (Ján ev. 10. rész). Ő gondoskodik „nyájáról”, hogy az áldás másokhoz is eljusson. Hogy tovább adjuk azt másoknak is. Így hát elérkeztünk az igehirdetés második részéhez.
9. **Az áldás kiárad. Hogyan oszthatjuk meg az áldást másokkal is?**

Ábrahámon és Jézuson keresztül eljutott hozzánk is Isten áldása. Feltételezhetjük, hogy az akkori Ábrám nem értette: hogyan választotta őt ki Isten, hogy „benne áldassanak meg a föld összes nemzetségei”? Nem túlzás ez? Isten megcselekszi jó akaratát jó kedvéből. Lehetségessé teszi azt is, amit nem tartunk lehetségesnek. Az Ószövetségi példák is arra intenek, hogy mi emberek és családtagok, gyülekezeti tagok áldást mondjunk egymásnak, mert ez biblikus és Jézus szerinti tanítás (ez a héber brk szó egyik jelentése is). Van, amikor a sok utód jelenti Isten áldását, van, amikor rejtetten jelenik meg egyeseknek Isten áldása, mint Jézus Krisztus életében. Mert a mi krisztusismeretünk is csak lassan fejlődött. Ugyan kevés volt a tanítvány, aki kitartott mellette, de a kereszten elvégezte a megváltás nagy feladatát, érettünk és helyettünk. A keresztről szóló beszéd bolondság azoknak, akik elvesznek, de nekünk, akik megtartatunk általa, mert bocsánatot és új életet nyerünk általa, Istennek ereje. És általa nemcsak erő a kereszt, hanem áldás is, ami szemmel nem mindig látszik. Csak érezzük, hogy Isten megbocsátja bűneinket és elveszi bűneink terhét, ha bocsánatot kérünk és a Krisztus keresztjéhez megyünk lélekben és igazságban. Kiengesztel magammal és magával a kereszt által és békességet nyerek. Ezért lehet az áldást ma is tovább adni. Gyakorlatilag az áldás azt jelenti, Isten megsegít, hogy a sok munka között is jusson időm énekelni, imádkozni, Istennel időt tölteni, akaratát cselekedni és neki szolgálni. Az áldás azt jelenti, hogy sok gyerek van egy családban, de még ad Isten lehetőséget és táplálékot, hogy más éhező gyereket is elláthassunk. Isten áldását te és én adhatjuk tovább a környezetünk számára. Ha megvigasztaljuk a gyászolókat, ha támogatjuk a támogatásra szorulókat. Az áldás mindig jó érzést és szinte „bizsergést” okoz a szívünkben. Jó érzést kelt, mert nem érdemeljük meg, de Isten jóvoltából megnyerhetjük azt. És ezt az áldást olvassuk ki Ábrám élettörténetéből, amely nagyon szépen folyatódik tovább. Érdemes elolvasni. Az egész Biblián keresztül. Hitt Ábrahám és ez tulajdoníttatott neki igazságul. Higgyük, hogy Isten igéjén keresztül cselekszik, megáldja a mi szolgálatunk is a Lélek gyümölcseivel (Gal 5, 22-26) és Ő terjeszti ismeretének jó illatát minden nemzet és nemzettség között. Tehát köztünk is. Ámen.

1. ***Ábrahámban megáldatnak a föld nemzetségei*** (I Móz 18, 13-21, bibliaolvasás 19, 1-3 és 24-29)

Mi az Istennel való élő és örömteli kapcsolatra teremtettünk. Isten angyaloktól kisérve jön Ábrahámhoz, hogy vele legyen. Ábrahám pedig készen áll erre a kapcsolatra. Azt mondja, hogy ”jó Uram, ha kedves vagyok te előtted, kérlek, ne kerüld el a te szolgádat” (3. vers). Jó szívvel kéri Istent és angyalait: „térjetek be a te szolgádhoz” (5. vers). El tudod-e ezt mondani? Behívod-e szívedbe, családod körébe Istened és angyalait? Mert csak így nyerhetünk áldást, kegyelmet. Megbocsát az ellene vétkezőknek, megbocsát Sárának, aki nevet Isten ígéretein, pedig el is hagyhatná Sárát, családját, vagy utódait. „Ábrahám nagy nép lesz”, hangzik el a 18. versben. Ma is sokan kinevetik Isten ígéreteit. Pedig jó lenne azokból élni, azért hálát adni, abból áldást nyerni, azokat tovább adni másoknak is. Milyen nagy szeretetről szól ez az ige, hogy Isten meg akarja áldani csodálatos módon Sárát is, aki kineveti őt. Isten észrevette ezt és megjegyezte (15. vers). Nem a nevetés, a hitetlenség letagadása a megoldás, hanem a bűnbánat, az imádság, a bűn elhagyása. És az Úr útján való járás. Embereknél ez lehetetlen, de Istennek minden lehetséges. Isten az ő igéjével egészen megváltoztatja népét. Új életet ad népének. A lelki és közösségi romlástól akarja Isten választottait megóvni. Figyelmeztetni szeretné Ábrahámot, Lótot és utódaikat is. Istennek van hatalma megbocsátani, de ítéletet is szolgáltatni. Amikor megfáradnak egyesek a bűnben, megnehezül szívük, bolondság lesz az ige, (Isten szava) azoknak, akik elvesznek. De nekünk, akik megmaradunk, Istennek ereje. Az ige bevilágít szívünkbe is és áthidalja a korszakokat, hogy minket is megtaláljon. Ábrahám és Lót története sok áldást és figyelmeztetést rejt. Hozzánk szól Isten igéje. Aki befogadja, annak megváltozik élete, új nevet nyer, mert új szívet kapott, mert maga Isten van jelen és jön közel hozzánk, mint Ábrahámhoz. Ezt a csodát és áldásának örömhírét másoknak is elmondja, átadja, áthagyományozza. Leülünk mi is az Úr lábaihoz és hallgassuk Őt. Lássuk mi is történt?

1. **Ábrahám nagy és hatalmas néppé lesz**. Úgy kezdődik az áldás, hogy „monda az Úr Ábrahámnak”. Csak Isten szava, üzenete nyitja meg a szíveket. Igéjének nagy ereje van. Ez hitet és reménységet ad a mai elcsüggedteknek is. Isten maga hirdeti, vagy hirdetteti igéjét, de nem mindegy, hogyan fogadják. Az ige áldás és élet mindenkinek. Sárának is, aki már lemondott a gyerekáldásról, nevetett, cinikus volt. Voltak viszont, akik elfogadták azt, és új életet hozó, megmentő erő volt benne. És kezdett megváltozni életük. Közel voltak álmaik beteljesedéshez, utód(ok) születéséhez és azok megáldásához. De Ábrahám nem felejtette el, hogy Istennel nyerheti el álmainak beteljesedését. Mi is Istennel nyerhetjük el álmaink beteljesedését. Maga Isten volt álmaik beteljesedése. A többit pedig ráadásként nyerték meg. „Keressétek először Isten országát és az Ő igazságát, a többi, ráadásként megadatik”, mondja Jézus Krisztus. Mert Isten beszéde élő és ható, ma is szól, ma is közvetíti Isten áldását és Lelkét. A többit Isten megcselekszi. Láthatjuk, hogy Ábrahám ezt tudja és Istennel akart maradni. Nem akarta Istent elhagyni (16. vers, „Ábrahám is velük ment”). Vajon te ragaszkodsz-e Istenhez, vagy csak az ajándékai érdekelnek? Isten fontosabb, mint áldásai. Ő mindenkin segíthet. Rajtunk is. Aki Istennek szolgál, Őt kövesse, mint Ábrahám. És Isten nagy néppé teszi őt és benne megáldatnak a nemzetségek. És most gondolunk arra a láncolatra, amely Ábrahám óta elindult és megköszönjük ezt az áldás-láncot, amelyben megáldatnak minden népek, tehát mi is. Mi nem ismerünk mindenkit ebből az áldás láncolatból, de hálát adunk Istennek, atyáinkért, anyáinkért és lelki atyáinkért, anyáinkért, akik elhitték és tovább adták Isten áldását. És Istennel jártak, igéjét hallgatták. És megáldattak a nemzetségek. Megáldatnak a mi nemzetségeink is. Hisszük és valljuk. Majd reményeink szerint látni is fogjuk, de addig is hitben járunk és nem látásban.
2. **Megparancsolja háznépének, hogy megőrizze az Úr útját (19. vers).** Van, aki nem engedetlen az Istentől jövő útmutatás iránt. Pál apostol is mondja: nem voltam engedetlen a mennyei látás iránt. Tudom kinek hittem. Ábrahám is tudta kinek higgyen. Az ige utolér minket, átadjuk szívünket és életünket. És belátjuk, hogy jó nekünk Isten drága ajándéka, igéje. Ezért gyerekeinket is hitre tanítjuk, hogy megőrizzék az Úrnak útját. Az ige út. Lábam előtt mécses a te igéd. Ez az út, de útmutatásra, jó példára is szükség van, hogy az igét ne elfeledjük, hanem szóljuk és tovább adjuk. És megőrizzük. Bizonyságtétellel. Isten útja kegyelem és hűség, azoknak, akik az Ő útját megtartják. Te megparancsolod-e a házad népének, hogy az Úr útját megtartsák? Ma, amikor már a nagyszülők is alig követik Isten útját, a gyerekek felnőttek és nincsenek megkeresztelve, nekik is már megkereszteletlen gyerekeik vannak, olvassák-e a Bibliát, tanítják-e imádságra, hitre a gyerekeket és fiatalokat? Ábrahám áldásának örökösei megőrzik és tovább adják Isten áldó szeretetének örömhírét. Naponta olvassák az igét, felolvassák gyerekeiknek és unokáiknak is. Nemcsak küldik, hanem viszik gyerekeiket, hogy megáldja gyermekeit ma is az Úr. Sokféle szenvedésen, vagy összetöretésen keresztül is, megáldja Őt és gyermekeit az Úr. És ők közbenjáró imádsággal imádkoznak Isten gyermekeiért. Mint Ábrahám, aki kéri az Urat, hogy könyörüljön meg népén, akik egy elvetemült városban laknak.
3. **Isten megbünteti Sodomát, Gomorát és azok vidékeit.** Mikor a két angyal jelenléte se segíthetett szívük és viselkedésük megváltozásában, akkor már menthetetlenek voltak. Megrázó ez a történet, ami azért is szívbe markoló, mert Ábrahámhoz és az Úrhoz olyan közel történik Sodoma elhagyása. Sodoma lakói elutasították az angyalok által adott lehetőséget, nem akarták megérteni őket, sem a kivonulás kegyelmét nem ismerték fel, sem az Istennel való békesség és megmaradás útját. Bűneiket éktelenség felsorolni. Sok liberális, vagy más felfogású kultúra vitatkozhat ezekkel az igékkel. A romlás és a zuhanás, a dekadencia sok kultúrát jellemez. Sokan foglyai lettek a romlás örvényének. Számukra csak örvény van és sajnos nincs áldás. Pedig Lót története is mutatja, hogy van kivonulás, van megmaradási esély, ha tudjuk az utat, amelyen járnunk kell, hogy kivonuljunk. Krisztus útján meg lehet menekülni, de ne térjünk le arról se jobbra, se balra. Sodoma számára nem áldás jutott, hanem valami más. Isten szuverén akaratából döntött. A bűn diktatórikus, minden kegyelmet kizáró viselkedéséről olvashatunk a Biblia ezen lapjain. És bánkódhatunk miatta. Bűnbánatot kell gyakorolnunk, hogy Sodoma sorsára senki se jusson. Megtérést ad az Úr, amíg még tart a kegyelmi idő. És arra gondolunk, vajon a mi korunkban is történik ilyen esemény? Mennyi háború, vulkánkitörés, földrengés, természeti csapás, katasztrófa éri ma is az embereket. Imádkoztok-e értük testvéreim? Van-e legalább egy igaz a mi közösségeinkben? Jézus, az az egy igaz, aki csak egyedül igaz, Ő ott van-e a nemzetségünkben, falunkban, családunkban, rokonaink között, városunkban, országunkban? Mert ha nem, akkor nincs mentség számunkra. Jézus a megváltó, Ő a te Urad, borulj le előtte. Ujjongó öröm helyett Sodomában „az ő bűnük felettébb megnehezedett”. Isten szereti az igazságot, kegyelmes, de igazságos is. Vannak, akiken már maga Jézus Krisztus igehirdetése, jövetele sem segíthet? Lelkipásztorok, rokonok, gyülekezetek imádsága, figyelmeztetése sem, mert annyira eltávolodott Istentől? Jézus tanítványainak mondta, hogy ha egy faluban, vagy városban nem fogadnak be titeket, sem a ti beszédeiteket, lábaitok porát is takarítsátok le. „Bizony mondom néktek, az ítélet napján könnyebb lesz a Sodoma és Gomora földjének dolga, mint annak a városnak (Mt 10, 15)”. Ma is vannak, akiket a látvány és a romlás mintegy „sóbálvánnyá voltoztat”. Ilyen a média is, amelyben a látvány megejti a szíveket, és mint a nyuszi a kígyó tekintetétől megállnak és mintegy rabbá válnak. Mert a romlás a látványon keresztül megejti a szíveket. Már sokan nem járnak az Úr útján. Csak a romlást és a katasztrófát szemlélik. Őrizzen meg ettől minket az Úr, szabadítson meg a látvány-függőségtől. Hogy járhassunk az Úr útján, imádkozzunk és szeressük Urunk, aki meg akar óvni a bűn útjaitól. Ő adni szeretné bocsánatát, a megtérés kegyelmét és ajándékát. Tekintsünk a kegyelem hegyére, a Golgotára, ahol Jézusunk megváltó, megtartó keresztje van, és ne a romlás mélységeire. Hogy örököljük mi és utódaink Ábrahám áldását és ne annak a hiányát, se a romlást, se a büntetést. Ámen.
4. ***A megszólaló Úr*, *a támasz áldása.*** (a Jákóbról szóló sorozat első része, 1 Móz 28, 10-22, és a bibliaolvasás, Jn 1, 47-51 alapján)

Ábrahám fiát, Izsákot megáldotta az Úr (I Móz 26, 12-13). Gyönyörű ígéretet is nyert, „ne félj, mert én veled vagyok és megáldalak téged (I Móz 26, 24). Izsák fia, Jákób menekül testvére, Ézsau elől, akitől alkudozással el szerette volna venni az atyai áldást és az elsőszülöttségi jogot. Most egyedül van. Mélyre zuhant a magányban, a nincstelenségben. Azt gondolja, hogy Isten is elhagyta őt. Nincs családja, nincs senkije. Se ágya, se támasza. Feje alá egy követ tesz, ami számára kemény párna lehetett. Mélypontra került a bizonytalanságban. És ekkor jelenik meg számára a vigasztaló, biztató Isten. Ő számunkra is meg jelen, életünk nehéz pillanataiban is. Mert Isten számon tartja Jákóbot és minket is. Akárcsak atyáinkat. Az újszövetségi történetben is elcsodálkozik Nátánael, hogy Jézus őt látta és számon tartja (Jn 1, 47-51). Ezért hálás. Meghatódik és egy fontos vallomást tesz. Jákob is eljut a meggyőződés útján oda, hogy jobban megismeri az őt számon tartó Istent. Vajon mi eljutunk-e oda, hogy Isten kijelentését, biztatását megismerjük? Sokszor életünk nehéz pillanataiban jutunk el oda, mint Jákób, hogy Istenhez közel kerülünk és őt megismerjük. Ő pedig biztatásával velünk van és csüggedéseinkben felemel minket. Az Úr vigasza megédesíti kemény sorsunk. Puhítja a mi szívünk és ágyunk is. Mert sokszor keménnyé válik a puha párnánk, ágyunk, vagy akár a sorsunk is. De az Úr jelenléte átminősíti lehetőségeinket, megváltoztatja sorsunk. Mert Ő magához emel minket. És még ennél is nagyobb dolgokat fogunk megélni és látni Jézussal.

1. **Az Úr felemel a reménytelenségben**. Jákób feje alatt egy kő van. Sokszor kemény számunkra is a valóság talaja. Fáj a testünk a kövek miatt, azok a kövek miatt, amelyekre támaszkodunk. Gyönyörű üzenete az Úrnak, hogy ez a kőkemény valóság Vele és általa meg tud változni. Mert ez az Úr akarata, amelyet vigaszként kijelent. A helyzetünk Istennel és vigasztaló, biztató igéjével együtt sohasem reménytelen. Sok a váratlan változás az életünkben. Kétségeskedünk, de nem esünk kétségbe. Mert van reménységünk. Ha elesünk, vagy már lent vagyunk, Isten segítségével felállunk. Isten erőtlen vigasza többet jelent, mint az emberek összes erőssége. Mert Isten gyengesége, erősebb minden emberi erőnél. A teremtő Atya, aki a mi Atyáink Istene is volt, meg jelen és bemutatkozik: „Én vagyok Atyáid Istene, veled vagyok és megőrizlek” (1 Móz 28, 13). Milyen csodálatos lehetett. Ezek az igék megédesítik Jákób kemény és keserű életét. Ma is csak az Úr ígérete tudja megédesíteni az életünk: „Ezt a földet neked és utódaidnak adom”. Van-e ennél szebb ígéret egy menekülő és nincstelen fiatalnak, csalódott, kisemmizett és megfáradt embernek? Ha az élet új szakaszba lép és ki kell repülnünk a biztos fészekből, akkor az Úr ígéreteire figyelve (1 Móz 28, 15), abba kapaszkodva áldásban lesz részünk. Addig is Ő a mi támaszunk.
2. **Az Úr a támaszunk a változásokban**. Isten nem hagy el a változások és átmeneti idők idején. Sokszor a stressz és a kimerülés akadályoz meg az imádságunk elmondásában. Mert túl sok változás van a mi életünkben. Ilyenkor fel kell tennünk a kérdést: mi a fontos? Mit vár el Isten tőlünk? Túl sok fronton csatázunk. És egyedül maradunk. Csalódunk emberekben és magunkban. De beleszól Isten a mi életünkbe és észrevesszük, hogy az ígéreteihez és gyermekeihez hű Isten befogad közösségébe, házába. És mi is felfedezhetjük, hogy Isten háza a menny kapuja. Akkor is, ha útra kelünk, vagy úton vagyunk. Mi se tudtuk ezt (1Móz28, 16-17). De valamikor Isten kegyelme szívünkre hatott és megismertük Őt és közösségét! Imádkozzunk az ifjainkért, hogy ők is ismerjék meg a megváltó Isten Fiát, mint Nátánael. És teremtő Istenüket, mint Jákób. Jó az Úr, táplálja lelkünk, gyógyítja és erősíti teljes valónkat, a fogadalmak által is (1 Móz28, 20-21). A konfirmáció is egy megismerés és fogadalom.
3. **Az Úr a mi biztonságunk, ha útra kelünk**. Változások és bizonytalanságok idején segítenek a fogadalmak. Sőt kövekkel, építkezéssel és tizeddel próbálja Jákób Istent szolgálni (1Móz28, 18-22). Mert észrevette, hogy az áldások útja a hűség útja. Észrevette, hogy Isten el- és befogadta őt. Isten minket is elfogad. Ez segít minket küldetésünk vállalásában és az Úr által adott útra való készülésben. Krisztus ígérete szerint nagy dolgokat fogunk látni. És ti is meglátjátok Isten angyalait és Isten országát, amint felszállnak és leszállnak Krisztus jelenlétében. Jákób is meglátta ezeket az angyalokat Isten házában, a menny kapujában. Mi is meglátjuk a megnyílt eget és Isten angyalait, akárcsak a Rend-en (Református Napok Dunántúl, 2012 jún 29-júl 1-ig Székesfehérváron), amikor sokan vettek úrvacsorát és sokan szolgálták Istent, Krisztus jelenlétében. Aki elhív az Ő közösségébe és szolgálatára. A küldetés megédesíti életünket, megerősít a reménységben, kitartást ad az átmeneti időkben. Ámen. Jakab Sándor lelkipásztor (elhangzott Sárkeresztesen, júl 15-én, 2012-ben)

**3. *Nyerjük el a testvériség áldását a biztos hitben*!** (igehirdetés sorozat második része a 1. Mózes 31. része, 51-54 versek és 32. rész, 1-6 versek alapján, olvasandó még: 1 Kor 15, 44-48)

Isten igéje arról ír, hogy Jákób, a versengő testvér új együttélésre, testvériségre készül. Hosszú szolgálat után Isten biztatása és Szava alapján útnak indul (1 Móz 31, 3 és 16 b). Vajon tudunk-e mi Isten akarata alapján járni és embertársainkkal együtt lenni? A világ, amiben élünk nem ideális világ. Jákób csalódottsága ellenére és kiábrándultsága közben is Isten akarata alapján szeretett volna eljárni. Tudunk-e a csalódások közben, kiábrándultságaink közben is hűségeseknek maradni Isten kijelentéséhez, Isten akaratához? Sajnos minden ügyét nem tudta kellően apósával rendezni (1 Móz 31, 32). Ezért kiengesztelődésre, békességre, egyezségre, és beszélgetésekre volt szüksége (1 Móz 31, 44). Lélekben kész volt az egyezségre: jóindulatról beszélnek, jó indulatban egyeznek meg (1 Móz 31, 52). És az Úr megsegítette Jákóbot, sikerült rendezni ügyeit és kapcsolatait, Istennel is (1 Móz 31, 52-54). Hisszük, hogy minket is megsegít.

1. **Az Úr erősíti a jó szándékot és a jó akaratot.** Isten jósága ad tartást, reménységet és bátorságot. Ezért ez a hit, ami Istennel összeköt biztos és erős (1 Móz 32, 13). Mégis érzékelésünk sokszor meglankad. Szavaink és idegrendszerünk is elfáradnak. Kapcsolataink is kimerülhetnek, terhesekké válhatnak. Sőt: elromolhatnak, akár a gyümölcs. Ám az Úr beavatkozik (1 Móz 32, 2). Ő táplálja, bíztatja, felüdíti gyermekeit. Ő jó indulatot és békességet munkál. És mi lehetőségeinkre és lehetetlen élethelyzeteinkre tekintünk. Mégis jó indulatra és testvériségre van szükségünk. Függetlenül gazdasági, politikai, vagy egyházi helyzetünktől! Legyünk testvérek a hitben, akkor is, ha nehézségeink vannak! Legyünk nyitottak az Úr ajándékai iránt. A nehézségekben is, mert ő jó indulatú. Az emberek tévedhetnek, de Ő megajándékoz új szívvel, új lehetőségekkel, megújult közösséggel. Ő segít mindent kiengesztelni és helyre hozni! Mert Ő meghallgatja Jákób imádságát (1 Móz 32, 10-12) és a miénket is. Védte Jákóbot (1 Móz 32, 13), jóságával véd minket is.
2. **Isten minket védő, minket elrejtő Isten, de ítélő Isten is (1 Móz 31, 53)**.Jákób újból átmeneti időket él meg. Útja során érzi sebezhetőségét, kicsiny voltát. Számára vándorútja, annyiban lelki út is, amennyiben észreveszi, hogy a táborban, amelyben van, Isten küldöttei, Isten angyalai is jelen vannak. De ő ezt bevallása szerint nem tudta (1 Móz 28, 16). Mi is keveset tudunk. Előítéletek és tévhitek alapján is gondolkodunk. Észreveszi, hogy a tábort maga Isten készítette el számára (1 Móz 32, 13). Lelki, spirituális élete során Mahannaimban Isten angyalaival találkozik. Lelki életünk táboraiban mi is találkozhatunk Isten küldötteivel, angyalaival (pl. a Renden, hittantáborokban, ifi-táborokban, istentiszteleten, vagy más rendezvényen). Jákób Mahannaimban elrejtettséget él meg, míg észreveszi, hogy Isten angyalai jelen vannak, akik lelki lények (akiknek lelki testük van: 1 Kor 15, 44-48, v. ö. Lk 20, 36), és teljesen másak, mint mi. Ők Istent szolgálják, akarata szerint élnek. Szent Isten közösségében megszentelődtek. Az angyal szó azt jelenti, hogy küldött. Legyünk mi is angyalok: vállaljuk küldetésünket, szolgálatunkat Isten akarata szerint. Hitben, tiszteletben, hűségben, szeretetben. Kiengesztelődésben. Mint Jákób, akiből szolgálata során alázatos ember lett.
3. **Az alkudozó, előnyöket hajszoló emberből alázatos testvér lett (1 Móz 32, 6 és 21)**. Most már elfogadja testvérét. Sőt urának nevezi Jákób Ézsaut. Kész csoda ez, mert ugyanazt a testvérét fogadja el és ajándékozza meg, akivel addig gondjai voltak. Már nem elvenni akar valamit, hanem adni. Eljött az ideje, hogy ajándékokat adjon testvérének. Ki szeretne vele békülni, mert Isten megajándékozta őt. Isten minket is megajándékozott. Mi ki tudunk-e békülni egymással Isten akarata szerint? Megtudjuk-e bocsátani egymásnak mindazt, ami nemtetszést és visszásságot hozott? Mindezeket tegyük félre és éljünk testvériségben, mert a „tábor”, ahol élünk és szolgálunk Isten tábora: Isten angyalai jönnek felénk is (1 Móz 32, 2). Ámen. Üdvözlettel: Jakab Sándor lelkipásztor

***4.* *Az átváltozás áldása. Ennek kiáradása a környezetre is*** (az igehirdetés sorozat harmadik része: 1 Móz 32, 9-13 és 17-30 alapján, bibliaolvasás: Lukács 6, 28, LK. 22, 32)

Jákób megváltozásáról szóló eseménysorozat a Biblia egyik legtitokzatosabb története. Ez a bibliai rész az imádság által munkálkodó Istenről szól, aki megváltoztatja imádkozó gyermekeit. És az imádkozók környezetében levő embereket is. Jákób így tudott győzni gondjai, bűnei, múltja, hitetlensége fölött. Vajon tudunk-e mi is ilyen módon győzni? Jákóbnak új énje lett, Izrael lett, mert győzött (1 Móz 32, 29). A győzelem itt most nekünk azt jelenti, hogy énje megváltozott és más lett: **az ítéletes életmódból átment egy áldott létmódba. És örökölte az áldást.** Vajon mi átmentünk-e a bűntől és ellenségeskedéstől uralt életből, az áldásokban gazdag életmódba? Jákóbnak sikerült rendbe hozni viszonyát az Istennel és emberekkel azon a bizonyos titokzatos éjszakán. Legyőzte bűnre vágyakozó énjét. Azért titokzatos ez a történet, mert minden lelki növekedés és változás Isten és a megváltó Krisztus műve, aki által ezeket a titokzatos igéket meg tudjuk érteni. Másként nem változhatunk meg. Nem lehetünk győztesek, nem lehetünk áldottak. Ma is Krisztus változtatja meg szívünk állapotát, hogy ne legyen számunkra terhes az Istennel való közösség és a szeretet. Se az Ő áldása. Mert az ó-ember, a mi régi énünk gyönyörködik a haragban, a rosszakaratban, a bűnben (lásd HK 88 kérdéstől). Szereti a gonoszt és fél. Ó-emberünk Istentől távol tartja magát, minden áron. Nem szereti a szeretetet, elfogadást. Gyanakszik. Nem bízik senkiben, se emberben, se Istenben. Jákób is fél múltjától és jelenétől és fél testvérétől is. Találkozik régi énjének következményeivel. Nemcsak fél testvérétől, akitől elvette az áldást, akitől szorult helyzetében kialkudta elsőszülöttségét és elsőbbségét, hanem félti jövőjét és szeretteit is. Viszont azért is titokzatos ez a történet, mert megváltozása során titkos belső lelki csatákat vív meg Jákób. Belső énjét, bűneit kell Isten áldásával leküzdenie, elhagynia. Ez egyedül nem megy, csak Isten segítségével. Csak Jézus Krisztus tudja legyőzni a bűnt. Ezért kell az Ő áldása, ezért kell az imádság:

1. **Jákób imádkozik**. Jákób valahogy nem mehet be Kánaán földjére régi énjével és bűneivel. „Vámvizsgálat” van a Kánaán földjére való bemenetel előtt. El kell hagynia régi énjét, meg kell újulnia. Ez lehetőség, ami Istentől és az imádság által jön. Jákób imádságaiban ismétli mindazt, amit eddig tanult Istentől. Tanulsz-e Istentől? Megjegyzed-e az Ő indíttatásait, akaratát, szeretetét? Csak az Ő ígéreteire, nagy kegyelmességére hivatkozhatunk imádságban is. Csak az Ő jósága működhet szívünkben és környezetünkben. Ezért jó imádkozni. Jákób rá jön, hogy Isten nélkül és imádság nélkül semmi se valósulhat meg, semmi se megy. Átmeneti időkben csak Isten és jelenléte adhat biztonságot, megmaradást, csodát. Semmi se a mi munkánk, hanem Isten munkája. Ő cselekszik az imádságban is. Közben segítségére vannak Isten eddigi ígéretei és eddigi Istennel szerzett tapasztalatai. Ezeket összegezni kell, rendszerezni kell, meg kell jegyezni őket, hogy bármikor felidézhessük őket (ilyen rendszerezés a Heidelbergi Káté is, lásd az ó-emberről és az új ember megelevenedéséről szóló 88. kérdést és következőket). Hogy meg tudjunk erősödni általuk életünk nehéz és fáradságos útjain. És Isten megáldja Jákób munkáját. És meghallgatja akarata szerinti imádságait, akárcsak a mieinket is. Az imádságban változik meg szívünk: ezután már Isten áldását és akaratát szeretjük, kérjük.
2. **Jákóbnak eszébe jutnak Isten ígéretei.** Isten megtanít gondolkodni, emlékezni is, imádkozni is. Jó Istennel járni és lakozni, ahogy énekeskönyvünk is írja (474-es ének).Szentélettel illatozni, igaz hitben nem habozni, Jézus Krisztus taníts minket imádkozni, énekeljük. Az Atya gyönyörű ígéretei biztatnak minket. És bátorságos életet és lakhatást adnak, mert kibékülünk Istennel, egymással, és múltunkkal is. Békességre jutunk általa, mert megismertük a tanulás és az áldások forrását. Kánaán áldásokkal teli élettel lehet a boldogság földje. Oda szeretnénk mi is eljutni. Átváltozni és meggazdagodni Isten áldásával. Ez a Kánaán: amikor lelkünk is érzi Isten jelenlétét, áldását. Általa mehetünk át „Kánaánba”, hogy életünk és földünk Isten szerinti Kánaán legyen.
3. **Megújulva ment át Jákób az Isten által nyújtott szolgálati helyre, Kánaánba.** Jákób története is mutatja, hogy át lehet menni az áldások földjére („Kánaánba”), még hétköznapi gondjaink ellenére is, Istennel. Akinél minden lehetséges. Át lehet menni az örök életbe is, mert Ő szeret minket, az Ő ellenségeit is („Kánaán” jelképezheti az Istentől elkészített ígéret földjét, rámutatva Isten akaratára, az áldásokra és az örök életre is). Szép a történetben, hogy Jákób nem futamodik meg „szorult” helyzetében, hanem imádkozik és gondoskodik szeretteiről. Ám előre is küldi őket. Valaki azt is mondhatja, hogy Jákób menekül és kerüli utolsó percig testvérének jelenlétét. Milyen kár, hogy ma is sokan kerülik testvéreik jelenlétét, Jézus Krisztust és tanítványainak jelenlétét. Milyen kár, mert Jákób félelmének, előítéletének fogságában van. Családja kell őt menekülése közben képviselje és hordozza. Vajon tud-e minket családunk „menekülésünk” közben minket biztatni és hordozni? Testvérünk előtti bujkálásunk közben családtagjaink mennek-e, járnak-e Isten útján? A történet szépségét abban is felismerhetjük, hogy Jákób családját szereti és régi énjét leküzdve imádkozik, mert új élettel szeretné környezetét megörvendeztetni. És Isten vele volt, megáldotta őt, mert megszerette Isten áldását. Életünk nagy változása abban van, ha megszeretjük a minket áldó Istent, ha szeretjük az Ő közelségét és gyermekeinek a közelségét. Így változik meg Jákób és környezete, így változunk meg mi is. Jákób új énje kéri és örökli az áldást! Így hát sikerült rendbe hozni viszonyát Istennel és az emberekkel. Közel került Istenhez és ez által testvéréhez is, akitől eddig félt, akitől menekült. Isten jelenlétében megszabadult az ő lelke és családja is. Gyere Isten jelenlétébe és a te lelked is megszabadul és áldást nyer. Ámen. Jakab Sándor lp.
4. ***Az ígéretek áldása. Megérkezés és otthon Kánaánban* (a sorozat negyedik része 1 Móz 35, bibliaolvasás 1 Móz 33, 12-20)**

A letelepedés nem egyszerű feladat. Isten szól: „készülj és menj föl Béthelbe, telepedjél le ott (1 Móz 35, 1). Folyamatos munkavégzést és szolgálatot igényel a megmaradás és az istentiszteleti építkezés. Szívünkben is oltárt kell „építenünk” zsoltárokkal és lelki énekekkel. Ennek a legnagyobb akadályai az otthonról hozott „idegen istenek” (1 Móz 35, 4), amelyektől megszabadulnak. Pl. Jákób felesége a teve nyerge alatt hozta őket Kánaánig. Most bevallják, hogy ezek náluk vannak, átadják őket Jákóbnak. Az „idegen isteneket” el kell dobni. Az igehirdetés és a konfirmációi előkészület alapvető feladata is az, hogy felismerjük az idegen „isteneket” és megkülönböztessük a valódi teremtő és megváltó Istentől, aki életet ad, aki az élők Istene, és aki hozzánk szól. „Tisztítsátok meg magatokat” (1Móz 35, 2). Elindultak és elhagyták múltjukat és idegen isteneiket is. Mentek és megérkeztek Béthelbe, Isten házába. Milyen jó meg is érkezni, nemcsak örökké rohanni. Vajon te megérkezel-e Isten házába?

1. **Telepedjél le Béthelbe és csinálj ott oltárt.** Nincs letelepedés, meggyökerezés istentiszteleti élet nélkül. A föld és a környezetünk, vagy akár a lakásunk is kietlen és puszta lehet szeretet nélkül. Ezért kell, legyen egy hely, amely a bensőséges, minket elfogadó, életet adó Istennel való közösséget szolgálja. Küzdelmeink értelmetlenekké válhatnak Isten akaratának elhagyásával. Viszont régi énünk nem akar Isten útjain járni. Azért erősíti meg Isten Izraelt: már nem Jákóbnak, hanem Izraelnek nevezi: aki Istennel küzdött és győzött. Tudunk-e Istennel, Isten szerint küzdeni? Nem Isten ellen küzdeni, mert az teljesen kilátástalan. Isten olyan hatalmas, hogy ellene nem lehet küzdeni. Csak Vele és az Ő szelíd erejével. Vele le lehet küzdeni a bűnöket, mint a gyomokat. Vannak lelki ragadozó, megsemmisítő örvények, un. „ördögi körök”. Szeretetével le lehet küzdeni ezeket a ragadozókat. Le lehet küzdeni Jézus erejével az életellenes erőket. Kegyelmének ereje mérhetetlenül nagyobb a család- , közösség- és egészségellenes „káros szenvedélyeknél”, mint idegen „isteneknél”. El kell dobnunk magunktól az idegenséget, a szeretetlen, egymás ellen igyekvő indulatot. El kell hagynunk az egymás ellen és Isten ellen munkálkodó elidegenedést, az idegen „isteneket”, amelyek elidegenítnek a valódi Istentől, önmagunktól és egymástól. Akárcsak a ragadozókat. De a halált hozó, minket lehúzó káros szenvedélyeket is. A hazugságokkal incselkedő Sátánnak Jézus azt mondta, hogy „távozz tőlem Sátán, mert te nem gondolsz Isten dolgaira, csak az emberek dolgaira” (Mk 8, 33). Mondjuk, jöjj Szentlélek! Jöjj Jézus és maradj velünk minden örömünkben, reménységünkben, nehézségünkben. És tedd, hogy a Te akaratodat kövessük. Veled éljünk és veled járjunk! Jákób tudott családjával együtt oltárt építeni. Az oltár, az Úr asztala, amire adományainkat tesszük (nem az egyházat elhagyó, lemondó leveleket) helyet biztosít a helyes istentiszteletnek. Az Úr asztala legbelsőbb közösséget jelent Istennel. Az Úrvacsora táplál és erősít minden kísértésben.
2. **Jó eldobni az idegen „isteneket”.** Emlékszünk arra, hogy Jézust hogyan kísértette meg a Sátán. Azt akarta, hogy boruljon le és imádja őt (Máté 4, 9-10). Jézus erre azt mondta, hogy „az Urat a te Istenedet imádd, és csak néki szolgálj”. Jézus vezet minket a helyes istentiszteletbe, Isten imádatára. Milyen könnyen mondjuk ki mi is, hogy valamit „mennyire imádunk”. De vajon Istent imádjuk-e, úgy ahogy Őt az megilleti? Milyen nagy a világegyetem? Még mindig nem tudják, még a tudósok se, hogy mekkora. Még műszereink sincsenek, hogy nagyságát megmérjük. Milyen nagy akkor a menny, az ég és a föld Istene, aki mindezt teremtette? Mennyire nagyságos, dicsőséges az Úr! És mennyire szentséges. Szent, szent, szent az Ő neve. Őt érdemes imádni, tisztelni. Teljes szívből. A helyes imádaton és istentiszteleti életen múlik sorsunk, életünk. És örök életünk sorsa. Ki tudjuk-e mondani, hogy jó Istennek dicsőséget adni? Egyedül Istené a dicsősség. Latinul Soli deo gloria! Ezzel belépünk az istentiszteleti közösségbe, bekapcsolódunk a mennyei istentiszteletbe. Ez is az Ő jósága, hogy befogad istentiszteleti közösségébe, szentséges jelenlétébe. Ennél nagyobb „Kánaán már nincs”. Ezt kapjuk Istentől. Ez a jósága kitüntet. Jóságával, hogy esőt ad jóra és gonoszra, nem élhetünk vissza, hanem szeretnünk és dicsőítenünk lehet őt, mert ez jó nekünk. Ezzel közel kerülünk a mennyei karok énekéhez, a mennyei istentisztelethez.
3. **Kánaánban újból meg jelen és szól Isten.** Miközben megérkeznek Kánaánba, kiderül, hogy a földi Kánaán sem tökéletes hely, mert a földön van. Fájdalmas, gyászos események is történnek Kánaánban. De ezt is megába foglalja Isten jelenléte. Rásüt az Ő fénye minden gyászra és fájdalomra. A 8. vers szerint meghalt Rebeka dajkája, akit a siratás tölgyfája alá temettek el. A siratás Kánaánban más, mert bearanyozza a sírókat Isten megjelenése. Nem reményvesztett sírás, hanem az örök élet szava, igéje aranyozza be a szíveket. Péter is azt kérdezte: kihez mehetnénk jó Uram? Örök élet beszéde van nálad. Kánaán más, mert gazdag a remény és erős az örök élet ereje a szívben. Teljesség fele tartunk. Ám csak az irány jó. Elindulások, megtorpanások, remények és könnyhullatás is van Kánaánban. Nehéz szülések is vannak Kánaánban (16. vers.). Sokszor vannak nehéz szülések a mi életünkben is. Nehezen jön össze valami. Azt gondoljuk, hogy elhagyott Isten. Pedig csak a földön vagyunk. Ahol minden feltétel adott az életre, s az örök életre is. Mert újból meg jelen Isten és elmondja, hogy Ő a mindenható Isten (11. vers). És Ő megáld minket Kánaánban. Ez az áldás, akkor is jó, ha a születés közben nehézségek támadnak. Jákób egy sír fölé emlékoszlopot állít. És tovább kell mennie. Nekünk is tovább kell menni, folytatni kell életünket, mert Isten áldását senki se veheti el, a nehéz körülmények se. Hordozd szívedben Isten megjelenését és Szavát, ígéretét, áldását. Ezt senki nem fogja elvenni tőled. Ez a tied, ez a mienk. Örökre. Ámen.

***6. A család fejlődésének áldásai, a nehézségek ellenére* (1 Mózes 39, 1-7, bibliaolvasás 1 Móz 37, 12-27)**

Eljött Jákób számára a csendesség és megnyugvás ideje. Szerette gyermekeit nézni, szeretett bennük gyönyörködni. Viszont már nem Jákób játssza a főszerepet saját élettörténetében. Idős lett, megnyugodott, visszavonult. Szereti követni gyermekeit, tudni, hogy mit tesznek. Támogatni szeretné őket. De nem úgy sikerül, mert a gyerekek egymás ellen fordulnak. Valahogy az Úr is támogatná gyermekeit. De gyermekei másként gondolják. Mert egymás ellen vannak. Még gúnyolódnak is. Nem fogják fel Isten jóságát. Azt mondják, öljük meg Józsefet és lássuk mi lesz álmaiból? (1 Móz 37, 20). Elgondolkodhatunk: miért kerültek bele a Bibliába ilyen történetek? Erőszakos cselekedetek, hamisságok? Miért akarnak a gyerekek hazudni, verekedni? Miért vannak a Bibliában a családi drámák, a szerelmi élet elferdülései? Látjuk az emberi szörnyűségeket, a valóságot, ami a mi szemünk előtt is lejátszódnak. Jó a történetben, ami számunkra is örömüzenetet hordoz, hogy Isten jóságától az emberi gonoszságok megváltoznak. Fel kell tennünk a kérdést: érdemes-e jónak lenni? Érdemes! Mert az Úr jósága velünk van. De mennyit ér a jóság és Isten jósága ilyen körülmények között? Keveset? Talán úgy tűnik egyeseknek. Mégis ellenkezőleg történik, amint megtudjuk ezekből a csodás történetekből. De az életünkből is megtudhatjuk. Nagyon sokat jelent Isten közelsége, sőt mindent jelent! Az ige szerint: „Nem azé, aki akarja, sem nem azé, aki fut, hanem a könyörülő Istené”, mondta Pál apostol. A Biblia valóságosan mutatja be az emberi tévelygést, a testvériség megromlását és Isten csodálatos munkáját. Rázzuk a fejünket. Így eltévelyedtek a választottak? De azt is valóságosan mutatja be a Biblia, hogy Isten jósága ezekben a történtekben is működik. Lassan és biztosan. „De az Úr Józseffel volt” (1 Móz 39, 2). Megáldja kiválasztottját és annak környezetét is (1Móz 39, 5). Látta József ura, hogy szerencsés ember lett József és Isten eredményessé tette Józsefet mindenben, amihez hozzá fogott (3.vers). Lássuk csak közelebbről, lépésről lépesre. Mi is történt?

1. **A nyáj legeltetése és a legeltetők pásztorlása**. Háttérre, támogatókra mindenkinek szüksége van. József is ilyen kis láncszem volt a családi közegben, aki támogatta a legeltető pásztorokat. Híreket vitt édesapjának. Biztos egyebet is. Ez is a család fejlődését szolgálta. És mégis a kicsiny segítők kerülnek próbatétel nyomása alá. Sőt valóban életveszélyes helyzetbe is kerülhetnek. Mert ők a leggyengébbek és velük ezt meg lehet tenni. Ez a szabadság próbája. Vajon mindent megtehetünk, amit megtehetünk? Vajon a család, vagy a közösség többségi ereje mindent megtehet, amit tehetne? Ennek a történetnek az örömüzenete abban van, hogy az Úrnak, minden nehézség ellenére tervei vannak velük. Gondviselésével segít minket. Jó annak, akinek az Úr a védelme és segítsége, mert őket megőrzi csodás módon az Úr. De látjuk a másik erőt is, ami arra törekszik, hogy eltérítsen a helyes úttól. Összeomolhat a szolgálat, elromolhatnak a viszonyok, megbetegedhetnek az emberek. A saját fejlődésünk alatt törhetünk össze, eredményeink miatt válhatunk hitetlenné, változhatunk meg, romolhat el szívünk. Fejlődött a Jákób családja, de a szívük nem fejlődött. Hitük, erkölcsük, szeretetük nem fejlődött. Csak a nyáj állapota fejlődött, csak a mérhető gazdagságuk fejlődött. Fejlődésünk a legnagyobb gondunk, mert olyan problémákkal küszködünk, ami a szívünk mélyéről jönnek, és nem tudjuk egyedül megváltoztatni őket. Rá vagyunk utalva a Megmentőre, a Gondviselőre. Mert egyedül nem megy. De Vele csodás fordulatok következnek be. Akkor is, ha a gonosz és a romlás kezd eluralkodni a testvérek között. Mégis Jákóbbal a nagyszülők szerepe kerül előtérbe. Jákób küldi fiát a többi gyerekeihez és ő is keresi, követi és siratja őket. Viszont az is fontos, hogy tanítani is kell a gyerekeket és az unokákat, nem csak a gyakorlati életre kell felkészülnünk, hanem az értékes mértéket is meg kell tanítani. Hogy fejlettségünk áldás legyen. Ezért is szükség van a pásztorok támogatására, azok pásztorlására. Ezért mondja Jákób, mondja az ige: látogasd meg testvéreidet(37, 14).
2. **Kész vagyok elmenni, ahová mennem kell.** Nemegyszerű olyan embereket meglátogatni, akikkel József feszült viszonyban volt. Nem egyszerű hívő emberként elmenni másokhoz, akik nem egyszerű emberek, sőt még sokan is vannak. József mégis kész volt elmenni oda, ahová őt az atyja küldte. Vajon mi készek vagyunk-e elmenni oda, ahová minket az Úr küld? Történetünk jól kezdődik, ha vállaljuk az Úr akaratát. Már a kezdet kezdetén. Legyen meg az Úr akarata! Kezdetben volt az ige és legyen az ige mindenben a kezdet kezdetén is. Mégis bolyongások is vannak a hívő emberek életében, mint József életében. Amikor kérdezni és menni kell. Életünk nagy része keresés. „Keressetek és találtok” (Mt. 7, 7), mondta Jézus. József megtalálta testvéreit Dótánban. Vajon mi megtaláljuk-e testvéreinket? Lelki testvéreinket is. Ezek pedig összebeszéltek József ellen. Nem kell mégsem félni, mert beszédeik fel vannak jegyezve Isten előtt is. Ruben mondja testvéreinek: ne ontsunk vért, de dobjuk bele testvérünket a kútba. És az irigységre okot adó ruhát leszedik Józsefről. És bele dobják őt a kútba (24. vers). De ez sem elég nekik, mert üzletet akarnak testvérükből kovácsolni. „Mi haszna, ha megöljük testvérünket…Gyertek adjuk el az izmáelieknek?” (1 Móz 37, 26. vers). Ezért eladták rabszolgának és elvitték a kereskedők Józsefet Egyiptomba. Jézussal is ugyan ezt tette Júdás. Eladta 30 ezüstpénzért. És rossz üzletet kötöttek Júdás is, meg József testvérei is. Ám Isten hatalma másként akarja. S a rosszakaratúak nem érik el céljukat. Mert másként gondolta az Úr. Ő megfordítja gyermekei sorsát és megáldja őket.
3. **Eredményessé, áldottá tette Isten gyermekeit és szolgáját**. Az eredményesség nem jön magától. A bölcsesség kezdete az Úr félelme (Zsolt 111, 10). Mélységekben és szükségekben is megsegít minket és bölcsességével vezet minket az Úr. Akárcsak Józsefet, aki kikerül a mélységből. Ám a hétköznapi élet kísértéseiben is ki kell, tartson. Akkor is, ha jól megy dolga. Ha Istennel jársz és az Ő akarata alapján cselekszel, Ő lesz a pajzsod és támaszod, erőd és életed. Isten akarata az emberi tapasztalok ellenére is cselekedhet. Emberi rosszakarat ellenére is. Sokszor úgy érezzük: nem megy semmi se úgy, ahogy mennie kellene. Nem megy, gondoljuk. Ám egyszer csak még is gyorsabban megy minden, mint ahogy gondoltuk volna. „Ó mi hű barát a Jézus”, mondja a keresztyén ének is. Látjuk, hogy Isten milyen csodálatos, a mindennapi valóságban is, ami nem egyszerű hely, mert ott bukások is vannak, bűnök is megakadályoznak. Ám Isten csodálatos kegyelme, gondviselése és áldása mégis velünk van. Mint Józseffel: vele volt az Úr és eredményessé tette életét. És jóindulatot nyert. Ámen. (Jakab Sándor, 2012-08-10, Sárkeresztes).

***7. A küldetés áldásai: családi harmónia (igeolvasás 1 Mózes 44, 29-1 Móz 45, 2). Igehirdetés: 1 Móz 45, 2 – 7***

Jézus Krisztus tanította a boldogmondásokat. Szerinte boldogok a sírók, mert ők megvigasztaltatnak. Mert van mennyei Atyjuk, aki őket megvigasztalja, aki őket szereti. Aki a vétkeiket megbocsátja, ha megbántuk és elhagytuk őket. A mennyei Atya hozza el azokat az időket, amikor rendbe jönnek az elrontott családi kapcsolatok és ezzel együtt az elrontott Istennel való kapcsolat is. Sírással ismerteti meg József magát a testvéreivel. A történet szépsége abban van, hogy Józsefet nem a megtorlás és a bosszúállás vezeti az őt ért sérelmekért. Hanem Isten akarata és szeretete. Aki értékelni tanítja a családot, a megbocsátást és a bűnbánatot. Mindez azért fontos, hogy a családi küldetésünk beteljesíthessük minden körülményben. A küldetésünket lelki ragaszkodás által tudjuk megoldani. A romló életkörülmények között is.

1. ***Küldetés és lelki ragaszkodás.*** A legkissebb is fontos Isten országában. Ha egy szenved, vele együtt szenvednek a családtagok mind. A testvérek és a félrevezetett édesapa bevallása szerint az egyik gyereket úgy tűnik vadállat tépte szét (1 Móz 44, 28). Ki kell mondanunk, hogy létezik a “gyűlőlet”, ami rosszabb a vadállatnál. Ami elválaszt minket egymástól. A gyülőlet tépi szét a családi és a gyülekezeti kapcsolatokat. Az apa viszont lélekben ragaszkodik a gyerekeihez. És ez így van a mennyei Atyával is. Öröm van a mennyben minden bűnös megtérésén. Öröm van a mennyben minden ember mennyei Atyjához való térésének idején. Jákób ősz fejére is van utalás az igében, de arra is utal az ige, hogy a testvérek kezességet vállalnak testvéreikért az Atyjuk előtt. Hogyan mehetnék apámhoz, ha ez a fiu nincs velem, mondja a történet (33. vers)? Hogyan tudjuk elviselni, ha bajt okozunk egymásnak és szüleinknek és eltávolítjuk testvéreinket szüleinktől? Ilyenkor csak az a felhívás segít, hogy jöjjetek közelebb egymáshoz, az Atyához, Istenhez, a megbocsátó Krisztushoz. Jöjjetek közelebb hozzám (4. versben), hangzik el az igében. Jöjjetek közelebb Istenhez, az Atyához. És a bűnbocsánatot adó Krisztushoz. Jőjjetek énhozzám mindnyájan, mondta Jézus Krisztus. És én megnyugtatlak titeket. Mert valójában Ő vállalt kezességet, szolgálatot mi érettünk.
2. ***Kezesség, szolgálat és ami azután van.*** Távol vannak a gyerekek Atyjuktól, távol vannak a családjuktól. Ez a gond a mi életünkkel is. A távolság. Az Isten jósága lenne az Út, az Igazság és az Élet, ami, illetve Aki összeköthetne minket. Mégis nem akarja a mai ember a köteléket, se a testvéri viszonyt. Független szeret lenni. Az ő akarata a fontos, senkihez se szeret igazodni. Mert a családban valakihez igazodni kell, főleg az Atyához, a mennyei Atyához. Erre kell mégis a keresztyén életben kezességet vállalni, erre tettünk fogadalmat a konfirmációban és a házasságban is. Ebben a történetben kezdenek a testvérek atyjukra figyelni. Kezdik tisztelni akaratát. Hosszú út vezet minket, amíg elkezdjük Atyánk akaratát tisztelni. Hogy az jó számunkra is. De miért nem tették ezt, akkor is, amikor Józsefet meg akarták őlni, amikor eladták őt? Talán ez fájt Józsefnek? Hogy vele nem így viselkedtek? Talán ezért sírt? És akkor személyes fájdalmát Isten szeretetében kezdte el nézni (7. vers). Vajon mi volt az Isten akarata? Tudunk-e így nézni személyes fájdalmainkra? Mert Isten akarata hoz harmóniát a mi életünkbe.
3. ***Harmónia és kibékülés, ami Istennél van***. Ha a mai ember nem a szenzációra, a technikai “csodákra” figyelne, hanem Isten akaratára, akkor megtalálná a kibékülést és a harmóniát. Az 5. versben kezdődik el a kibékülés és a harmónia József és testvérei számára. Azzal, hogy Isten akaratára figyel József és azt alkalmazza az életére. Ma fontosabb az életszinvonal mint a békesség. Az életszinvonalért képesek sokan áldozatot hozni. De egymásért, vagy Istenért is? Csüggedés lett úrrá rajtunk az életszínvonal romlásáért? Mi jelenti számunkra az életszínvonalat? Az életszínvonal nem-e a családi és a közösségi harmóniában van? Mert mit ér az életszinvonal, ha nincsen közösségünk, ha magányosak vagyunk, ha elromlott a lelki életünk, ha távol vagyunk Istentől és egymástól? Ezt érezte meg József, akinek volt akkor életszínvonala. És nem azt védte, hanem azt megosztotta Isten akarata szerint. Ám vannak emberi jelenségek a családban és a hitéletünkben is. A lelkesedés is emberi, mert át tud fordulni gyülölködésbe. A harmónia nem az egymás kedveléséből áll. Holywoodi filemk logikája szerint szeretjük a gazdagokat és a szépeket? A többi embert pedig semmibe se vesszük. Mert ők kicsik és társadalmilag jelentéktelenek (mondja a mai szociáldarvinizmus). Nem még több tudásra van szükségünk, sem még több ismeretre. Hanem még több bűnbánatra, még több bocsánatkérésre, valódi kibékülésre és kiengesztelődésre. Azt a “kevésnek tűnő” ismeretet tartsuk be, amit az Úr adott. Elég számunkra Isten szeretete, kegyelme, igéje, amit nem mi befolyásolunk, sem nem birtokolhatunk. Csak benne reménykedhetünk, hogy működni fog és egymásra találunk. Ne mondj le az igazi örömökről, a családi harmóniáról!

Akit szeretünk, arra van időnk és azt meg akarjuk érteni, annak még a hallgatása során is értjük, hogy mit akar! Akár József, aki megértette Istent és testvéreit. Legyünk ilyen Józsefek és testvérek. Hogy egymásra találjunk, és egymás nyakába boruljunk. Ámen.

***8.*** ***Isten országának áldásai és boldogságai***

Igehirdetés Máté 5, 1-12 alapján (igeolvasás Mt. 4, 12-25)

Kedves Testvéreink! Ezek a gyönyörű igék Isten boldog és gyönyörű országának jöveteléről szólnak Jézus Krisztus által (Mt 4, 17). Az evangéliumok arról számolnak be, hogy az emberek megérezték Jézus csodálatos jelenlétét, erejét és hozzá mentek (Mt 4, 23). Mert gyógyító és áldó jelenléte volt akkor Jézusnak és van ma is. Mi is hozzá mehetünk imádságban, amikor csak indít a Lélek. Erre is jó a testvéri közösség is, akikkel együtt megyünk Jézushoz, mint az evangéliumban a Jézushoz menő kis tanítványi csoportok, vagy éppen a tömeg (4. rész, 25. vers). Mi is megérezzük áldó jelenlétét, ha Lélekben és igazságban hozzá megyünk és imádjuk Őt. Bocsánatot kérünk tőle és Ő azt válaszolja: „megbocsáttattak a vétkeid”. Megérezzük, hogy az emberi állapotot megváltoztató jelenléte van Jézusnak (v. ö. 4, 23. vers). Ezzel a megközelítéssel érthetjük meg Jézust. Jézus ma is mondja: „Jöjjetek énhozzám mindnyájan, akik megfáradtatok és megterheltettetek és én megnyugtatlak titeket” (Mt 11, 28). Jézus győz és legyőzi az áldatlan, boldogtalan szíveket szomorító akadályokat, ha hozzá megyünk. És Ő meggyógyít minket. Ezért lehetünk mi boldogok minden ezzel ellenkező körülmény ellenére. Nem arról van szó a boldogmondásokban, hogy mindig szegények, betegek, sírók, éhezők, üldözöttek kellene legyünk. Ezzel félreértenénk a Jézus igéit. Távol legyen. Hanem arról van szó, hogy **bőséges lehet a mi vigasztalásunk nyomorúságaink sok próbái között is: Jézussal, a mennyei áldások és hatalmak erejével**. Mert boldogok, akiknek van Jézusuk. Boldogok, akik mindent Jézustól várnak. Boldogok, akik ebben a világban szomjazzák a szelídséget, az irgalmat, az Isten igazságát és szeretetét, mert ők Jézusra találnak és Jézus cselekedni fog. Gyertek Jézushoz, akiknek gondjaitok, problémáitok, adósságotok, mulasztásaitok és bűneitek vannak. Gyertek Jézushoz, akik gyászt, betegséget, vagy keresztet cipeltek. Gyertek Jézushoz, mert Ő a ti boldogságotok. Gyertek Jézushoz, ti, akiket kinevetnek és üldöznek hitetek miatt, mert ti ragyogni fogtok, mint a lámpás és a világosság (Mt. 5, 15). Lépjünk be a boldogmondások országába és nézzük meg ezt az országot közelebbről.

1. „Boldogok a lelki szegények, mert övék a mennyek országa”. Szegénységünkben és Jézus Krisztusra való utaltságunkban boldogok vagyunk. Boldogok vagyunk, mert Jézus minket szeret és megbocsát. Mert mi, a szegények, a kevéssel rendelkezők Jézustól páratlan ígéretet nyerünk: gazdagok leszünk Krisztusban és az Ő jelenlétének országában. Egyébként minden értékünket elmúlás fenyegeti. Csak Jézus az örök érték. És ez betölti lelkünk és megelégít minket boldogsággal. Jobban fognak az emberek Jézusnak és országának örülni, mint a föld összes gazdagságának. Ezért boldogok a lelki szegények.
2. „Boldogok, akik sírnak, mert ők megvigasztaltatnak”. Jézussal lenni azt jelenti, hogy van igazi vigasztalónk. Jézus az örök élet erejét hozza már most a földre. Vele lehetnek boldogok a sírók és a veszteséget, gyászt megélt emberek, mert Ő az egyetlen, valódi vigasz a földön. És Ő jelen van a sírók életében, amikor mi hozzá megyünk. Ezért boldogok a sírók.
3. „Boldogok a szelídek, mert ők öröklik a földet”. Az élet teljességét nyerjük a szelíd szemű Jézussal (jól tudjuk, hogy szeme minket is lát), így hát a szelídséget is, ami előfeltétele a föld öröklésének. A nem szelídek valami mást, pl. háborút örökölhetnek.
4. „Boldogok, akik éheznek és szomjaznak az igazságra, mert ők megelégíttetnek”. Vannak emberek, akik az igazság miatt szenvednek, de leginkább az Isten földi „hiányzó” igazsága miatt. De nem mennek ebben tönkre, ha bizonyos gondok is keletkeznek, mert reménykednek a Krisztus megtalált igazságában. Aki megtalálta Krisztust, az megtalálja igazságát is, még ha igazságtalan volt is előbb, mert Krisztus tud igazzá tenni, Ő, aki szeret minket és a keresztfán megigazított minket (v. ö. Róma 5).
5. „Boldogok az irgalmasok, mert ők irgalmasságot nyernek”. Sokan összetörtek az élet harcaiban. Mert megtörték őket az emberi szívek, vagy a lehetetlen körülmények. Vagy akár saját konokságunk is. Vagy megtör a kemény valóság, ami lehetetlenné teszi hitünket is? Boldogok az irgalmasok, mert ők megtalálták Krisztus irgalmát, ami felemel és minket is irgalmassá tesz, hogy mindannyian irgalmasok legyünk és irgalmasságot nyerjünk.
6. „Boldogok a tiszta szívűek, mert ők meglátják az Istent”. Kik a tiszta szívűek? Nem-e azok, akik Krisztus által bocsánatot nyertek és megtisztultak? Kinek van tiszta szíve, ha nem Krisztusnak? Kicsoda nyer tiszta szívet, ha nem az, aki Krisztusnak adta szívét, hogy Krisztus tisztán tartsa azt. Krisztusnak adtad-e a szíved? Csak akkor láthatod meg Istent.
7. „Boldogok, akik békét teremtenek, mert ők Isten fiainak neveztetnek”. A béke és békesség jellemzi Krisztus munkáját. Ám vannak, akiknek Jézus eszköztelen, „nincstelen”, egyszerű békéje nem elég. Azoknak sajnos nincs más béke. Csak a Jézus békéje, mert csak az marad meg. Mert abban, mind az a sok boldogság található, ami a boldogmondásokban fel van sorolva.
8. „Boldogok, akiket az igazságért üldöznek, mert övék a mennyek országa”. Minden boldogmondásban maga Jézus van jelen, mondhatnánk, Jézus maga üdvözli ma is általuk, azokat, akik hitük miatt kell elnyomást, hátratételt, üldözést szenvedniük. Senkihez nincs közelebb Jézus, mint azokhoz, akiket Jézusért üldöznek. Légy boldog ezért, mert nem tagadhattad meg és nem hagyhattad el Urad, mint Péter, mielőtt megszólalt volna a kakas, hanem hű vagy Uradhoz és megváltódhoz.
9. „Boldogok vagytok, ha énmiattam gyaláznak és üldöznek titeket, és mindenféle rosszat hazudnak rólatok”. Nyilván, hogy a kevés hitű ember nem szeretne ilyen helyzetbe kerülni. Akárcsak a magvető példázatban is le van írva, „mivelhogy nem volt a magnak gyökere”, üldöztetés támadt, ezért elsült a vetés. Őrizzen meg az Úr minket, hogy békességes életet élhessünk, és jó gyümölcsöket teremjünk. De ha bármilyen politikai, intézményi, stb. „hazugságok” keletkeznek Jézusért, ne féljetek, mert a szent prófétáknak is ilyen esetben is ki kellett tartaniuk. És megerősödve jöttek ki a próbákból. Ezért imádkozzunk és kérjük Urunk, hogy megáldhasson minket.
10. „Örüljetek és ujjongjatok, mert jutalmatok bőséges a mennyekben”…Jézus az, aki maga szomjazza az igazságot, ő adja az ujjongást, a békét, a hitet, a kitartást, a győzelmet. Bízzatok benne, mert Ő veletek marad mind örökre. Meglátjátok majd jelét feltűnni, amikor eljön angyalaival és megfizet mindenkinek cselekedetei szerint. Örüljetek, mert jutalmatok bőséges általa. Ámen.

***9. Pünkösd áldása: Szívedben van az erős és bővölködő Vigasztaló***

Alapige: Róma 8, 22-28, Bibliaolvasás: Róma 10, 4-13

Az örömhír arról szól, hogy a mennyei Atyánk senkit sem zár ki a kegyelemből, aki hozzá fordul, aki Őt segítségül hívja. Mert bőséges kegyelméből minden emberért odaadta egyszülött Fiát a keresztre, hogy ott elhordozza a bűneinkért nekünk járó büntetést és megváltson minket. Ez mutatja mennyei Atyánk kegyelemben való gazdagságát. Ezt fogalmazza meg a „hit igazsága”: hiszek Jézusban, aki által megigazultam: elvégeztetett a nagy megváltói szolgálat értem is: Jézus által igazzá lettem! Isten megigazít (Róma 8, 33): győzött a kereszten az Isten kegyelme, irántunk való szeretete. A megváltás elvégeztetett, Krisztus engem is igazzá tett. Ezt nem tudja senki elvenni tőlünk! **Ha azt akarod, hogy az életedben ne a baj, se a gond, se a keserűség, sem ne az elhagyatottság és a bánat uralkodjon, akkor hívd be szívedbe Jézust, hogy ezután Ő uralkodjon szívedben is.** Általa mennyei Atyánk bővölködővé tesz: adja a „több mint elégséges” jelenlétét, oltalmát, vezetését, megtisztító hatalmát: a mennyei erőt, a Szentlelket. Ez is a kegyelemben való bővölködés. Nem kívül van a vigasz, nem papíron, könyvben, hanem a szívedben. Krisztus szeretetében bővölködhetünk: ez fokozott formában, szívünkben is megérezzük: Krisztus szerelme megérint és vezet (Róma 8, 35). Azok az igék, amelyeket Krisztus mond, azok Lélek és élet. Közel vannak az igék, a hit beszédei hozzád: „szádban és szívedben vannak (Róma 10, 8). Pünkösd az Isten teljes győzelmét jelenti az életedben, az imádságban, Szentlelkében való járásban, reménységben, hitben. Nem okosnak kell lenned, sem gazdagnak, hogy Istennel járhass és vele győzhess. Szentlelke vezet téged az Isten győzelmébe: megéljük igéit szívünkben és lelkünkben is! Ezek is a Lélek ajándékai és a hitben való engedelmesség áldásai. A Szentlélek olyan, mint a szél áramlása. Ne zárd ki a szívedből ezt a frissítő „oxigént”. Ő nem hagy el, megváltoztatja szíved bezárt állapotát! Ha falakat raksz magad köré, a falak elsősorban téged tesznek magányossá. Ha elutasítod Isten kegyelmét, magányos és fájdalmas életed lesz, mert a bűn csalárdsága és ravaszsága fog erőt venni rajtad, Krisztus nélkül. De Krisztussal és szívedbe áradó kegyelmével győzöl és a Szentlélek gyümölcseit nyered! Sokan nagyon képzettek, de nagy nyomás alatt vannak. Mert nincsenek beteljesedve Isten kegyelmével, Szentlelkével. Nem a törvény megtartásával, hanem Isten minket megkereső és minket betöltő kegyelme által erősödsz meg: Pünkösd azt jelenti, hogy a Szentlélek vezet a hitben való engedelmesség áldásaiban. Ő kivezet „bűneid Egyiptomából”! Egyesek kijöttek Egyiptomból, de nem mentek be az áldások „tejjel és mézzel folyó földjére”, a pünkösd gyümölcsöket hozó kegyelmi állapotába. Mennyei Atyánk még is siet, hogy „hirtelenséggel”, gyorsan betölthessen. Betölt és nyelvünk is az Úr tulajdona lesz, noha a „nyelvet nehéz megzabolázni”, lásd Jakab apostol levelét. Több mint elégséges és gazdag kegyelme imádságban is jelentkezik: amit nem tudunk kérni, se helyesen fohászkodni nem tudunk, maga a Szentlélek” lesz segítségünkre, kimondhatatlan szép és áldott fohászkodásokkal (Róma 8, 26). Megnyílik a szívünk is az ige megértésére: szép lesz az örömmondás, öröm lesz hallgatni Isten igéjét és kedves üzenetét (Róma 10, 13-18). A kegyelem nagyobb és erősebb minden földi törvénynél és bűnnél, azért hat el hozzád is drága Testvérem. A Vádoló már nem vádol, elvette Krisztus a törvénynek meg nem felelni tudást, mert Krisztus megfizette a bűneink miatti adósságunk! Krisztus kérdezte a Keresztfán: „miért hagytál el engemet”! Hogy minket megáldhasson! Kérdezhetjük: miért áldasz meg minket Urunk? Krisztusért és a rajta keresztül szerzett szövetségért, amely a bűnbánat és a biztos bűnbocsánat szövetsége, Krisztus vére által. Hogy a ne elhagyatottak, hanem megtaláltak és bővölködő életűek legyünk: a Szentlélek zsengéjének birtokosai legyünk (Róma 8, 23-28). Ámen.

Pünkösd havában, Sárkeresztes, 2013

1. ***A „hűségnyilatkozat” áldása és a fiatal családok*** (1 Ján 4, 17-19)

Mi ugyan mobiltelefonjaink révén igen rövid, két éves hűségnyilatkozatokhoz vagyunk szokva, sok helyen a családi életben rövid ideig tartó „hűségnyilatkozatok” vannak szokásban, Isten hűségnyilatkozata teljesen más. Megéreztük, hogy támogat minket az Úr, aki páratlan „hűségnyilatkozatban” (1 Ján 4, 17-19) biztosít minket, az igében is kijelentett támogató szeretetéről. Ha megértjük, hogy telefonhasználatról aláírt hűségnyilatkozataink ellenére, nincs mindig térerő a mobiltelefonunk számára, észrevesszük az igéből, hogy Isten „hűségnyilatkozata” örökre szól, Fiának sugárzó „térereje” mindig élő és ható. Az Ő szeretete mindenkinek szól. Az is az örömhír része, hogy a szeretet számára mindig van „térerő”. Ezt a szeretetet Jézus Krisztustól nyerjük, ez mindig sugárzik. Ő teljesíti ki életünket, Ő tesz megelégedetté. Ő értékel minket, mert önmagát adta értünk. Értékeljük tehát mi is családunkat, szeretteinket és lehetőségeinket, mert ez is a szeretet része. Értékeljük határainkat is, elfogadva a szeretetben egymást (támogatás). Milyen kevés ma az ilyen szeretet! A minket támogató szeretet betölt bizalommal is, hittel is, kiűzve félelmeinket, így teszi teljessé életünket. Ezt tovább „sugározhatjuk” a megfáradtaknak, a túlterhelteknek, a fiatal családoknak. És azoknak, akiknek biztató szeretetre van szükségük. Jézus Krisztusban ezt a szeretetet azért jó megismerni, mert Ő előbb szeretett minket és gondoskodott családunkról is (1 Ján 4, 17-19). Előre gondoskodó szeretete által megújulhatunk és feltöltekezhetünk („Jézus előbb szeretett minket”). Ez adhat biztonságot a bizonytalanságban a családnak és a gyerekeknek, akik szeretetre vágynak. De azoknak is, akik az elköteleződést és „hűségnyilatkozatokat” kerülik, ám a hűséges romantikát kedvelik, amely segíthet a családi „fészek-meleg” kialakításában, hogy gyerekeink növekedését folyamatosan és zökkenőmentesen támogassuk. Ha ez kiegészülhet valódi szeretettel, amely meg is tud bocsátani, akkor a próbákat kiálló családi kapcsolat valóban szebbé teheti életünket. A valódi szeretettel lesz vége a komplex válságfolyamatoknak és a félelmeknek is. És visszatérhet a jó kedv, az ének és a remény is.

Hála van a szívünkben a családi kapcsolatokat támogatóknak, akik megáldják és erősítik ezeket, mert ma a kapcsolatokra nagy terhek hárulnak. És főleg időhiány. Egyházközségünk is támogatja a baba-mama kört és a fiatal családokat. Örömhírrel, igével, gitárzenével, áldással, baba-köszöntővel. Hogy a családi élet, akárcsak a szeretet (amely találékony és megkeresi a kifejezési lehetőségeket) sok próbát bírhasson ki. Ki segíthet, amikor már nincs elég erőnk, időnk, támogatásunk? Ki támogatja a gyerekeiket egyedül nevelőket? A szeretet támogat. A mi szeretetünk is megerősödik, ha a valódi szeretetből táplálkozik, amely Jézustól jön. A mi véges szeretetünk Jézus megmentő, végtelen szeretete teljesíti ki. Ez is a Krisztustól jövő szeretet szolgálata, amely valóságát tetteiben és hűségében mutatja meg. Erre azért is nagy szükség van, mert a próbák alatt levő emberek számára Jézus menedéket, feltöltődést, megerősödést jelent. Lelki kenyeret, ami táplál, mint a szeretet. Köszöntő után áldást nyerünk az Úrtól és énekelhetünk. Köszönjük Jézusnak, hogy Ő nem azért jött, hogy Őt szolgálják, hanem, hogy Ő szolgáljon. Ez a valódi cselekvő szeretet gyógyít, megerősít és reményt ad. Köszönet az Úrnak, a támogatóknak, a szorgos kezeknek és támogatóknak, akik nyerjék Urunk és Krisztusunk gazdag áldását.

1. ***Az örök reménység és öröm áldása*** (1 Pét 1, 3-14, Mt. 19, 26-30)

Örök boldogságra mutat a reménység és az öröm áldása. Mert értünk is meghalt a kereszten Jézus és értünk is feltámadt Krisztus. Világgá kell kürtölni: Jézus meghalt érted is, nagy áldást örökölhetsz! Ezért kell megkeresztelni a gyerekeket, ezért kell konfirmálni, ezért jó keresztyén örömöt adó közösségbe járni. A teremtő és megváltó Krisztus jelenlétében másként látjuk az életet. Krisztussal a reménység és öröm fokozódik a hitéletben: Jézus „kibeszélhetetlen és dicsőült” örömmel tölt el (8. vers). Krisztus feltámadása és hozzánk jövetele megszólít, megváltoztat, hívővé tesz. Ha szét is szóródott a keresztyén nép, tudnia kell, hogy ki vannak választva (1.-2. vers). Megelégedettséget, csodás beteljesedést, harmóniát nyerünk Urunktól, feltámadása és életünkben való megjelenése által. Péter ezt hitte és meg volt győződve róla, mert találkozott a feltámadottal! Milyen csoda! Mi is találkozhatunk Vele Lélekben és imádságban. Mikor az igék megszólalnak, megszólítanak és „feltámadnak, élnek”, akkor Jézus nekünk szól, Vele találkozunk lélekben és imádságban. Boldog találkozások jellemzik ezt az életet! Amikor Péter és az apostolok Jézussal járták be a tájakat, megkérdezte Jézustól: mi elhagytunk mindent és követtünk téged, mink lesz minékünk? „…aki elhagyta házait, fitestvéreit, nőtestvéreit, vagy atyját, vagy anyját, vagy gyermekeit, vagy szántóföldjét az én nevemért, száz annyi vesz, és örökség szerint nyer örök életet” (Mt 19, 27-29). És ez megújít, örömöt, biztonságot ad, meg új reménységet ad. Egy síró lánynak meg kell magyarázni: van támaszod, segítőd, akire támaszkodhatsz! Ő az érted meghalt Úr Jézus! Igéje által, vele együtt mi is új életet nyerünk. Többet érzünk, látunk Jézus közelségéből, ha megnyitjuk számára a szívünk. Ez a lelki, spirituális kultúra kiveszőben van. Mert a szívek saját útjukra tértek, elhagyták Istenüket, a megváltó Krisztust. De Ő nem hagyott el minket: keres és meg is találhat. Míg a világban konfliktusok, diszharmónia van, Urunk megjelenésével megújító harmóniát és reménységet ad. Mégis hétköznapjaink nem erről szólnak. Sokszor kiesünk ebből a harmóniából és az Urunkkal való jó viszonyból. A Krisztus bocsánata és a megtérés visszavihet az Ő közösségébe. Az elrejtettséget nyújtó fészekből kieshetnek a kis madárkák is. Kieshetünk fészkünkből, mint a kis madár, aki túl hamar szeretné fészkét elhagyni. Kiesett, vigasztalan, magányos, felkészületlen az életre, de vissza se tud jutni már fészkébe saját erejéből. Ilyen „fészek” az Isten jelenléte, ami számunkra a reménység és öröm ereje. Milyen sokszor visszanyerjük „fészkünk”, mert Urunk befogad, megbocsát, de el is veszíthetjük azt. Ilyenkor jó megfordulni és visszatérni, megtérni Urunkhoz. Jó bűnvallást tenni, mert szívünk helyre jön, lelki életünk megújul. Legyetek, „mint engedelmes gyerekek” (14. vers), ne szabjátok magatok előbbi kívánságaitokhoz, írja az ige. Hanem reménykedjetek Krisztusban és örüljetek benne.

**Reménység: Isten hatalma őriz** (5. vers), élő reménységre (3. rész). Nem általában reménységről van itt szó, hanem arról a reménységről, amelyet Jézus Krisztus ad. Másfajta reménység könnyen elpárolog. Mikor köszönök, hogy áldás, békesség, az a válasz: ez kellene számunkra is tiszteletes úr! De már nem válaszolnak vissza az „áldás, békesség” köszönéssel. És egyre több lesz az elcsüggedt ember. Romlanak életkörülményeink, nehéz bármit elérni. Ezért semmit se ígérnek, még kevésbe nem akarnak vállalásokat tenni. A „nem ígérek semmit” generáció magányossá válhat. Szekularizálják a köszönést is, hogy „áldás, békesség”! Azt válaszolják rá, hogy „szia”, vagy „jó napot kívánok”, ha egyáltalán köszönnek”. Pedig az ige arról ír, hogy a ti hitetek reménység is legyen (21. vers). Tökéletesen reménykedjetek abban a reménységben, amit Jézus Krisztus hoz nekünk, mikor meg jelen (13. vers). És Ő megjelent az első karácsonykor, meg jelen mikor betölti szívünk, mert behívtuk életünkbe. Meg jelen mikor elhagyva ezt az életet vele leszünk és meg jelen mikor visszajön. Ez reménység is és öröm is számunkra.

**Öröm, amelyben most örvendezhetek** (6. vers). Erről szól az ige. Ezt érezzük, ha magasztaljuk Urunk, ha énekelhetünk, ha istentiszteletre járhatunk, ha megvigasztalódunk, ha imádkozunk. Ám mégis „szomorkodtok kissé, különféle kísértésekben”, mondja az ige. Nehézségeket, szenvedéseket, nélkülözéseket, veszteségeket elhalványítja az örök öröm és boldogság érzete: ha Isten velünk, kicsoda ellenünk? Ha mindenben veszítenénk is, de meg van a szívünkben Isten közösségének, Szentlelke jelenlétének öröme, akkor mégis boldogok lehetünk, mert ez számunkra a legfőbb boldogság, a legfőbb jó, a földi életünk javai között. Számunkra ez a szántóföldben elrejtett kincs, amiért, mindent érdemes megvenni…Ezt az örömöt Isten fokozni fogja: boldog találkozások jellemzik a Krisztussal való új életet: „Amikor visszatérnek, akiket az Úr kiválasztott…boldog örömben lesz részük. Öröm koszorúzza fejüket örökre…, a gyötrelmes sóhajtozás elmúlik (Ézs. 35, 10). Lesz beteljesedés…győz az öröm, a Krisztus a küzdelmek fölött.

**Örök boldogság. Utolsó időben nyilvánvalóvá válik** (5. b.). Sokszor úgy érezzük: semmi okunk az örömre, a boldogságra. Aki azonban Jézussal van, vele jár, minden sóhajtozása elmúlik, mert Ő valóra váltja ígéreteit. Zálogként nyerjük a Szentlélek jelenlétét, áldását, örömét. Dávid kéri, hogy Isten az Ő áldott Szentlelkét tőle el ne vegye. És Isten kegyelme adja a Szentlelket, amint egy apa (Atya) sem tagadja meg a gyerekeit és jó ajándékokat ad néki. És a Megváltó öröme koszorúzza fejünket örökre…Csordultig lehet poharunk és szívünk örömmel (2 Kor 7, 4).

„Titeket pedig gyarapítson az Úr és tegyen bőségesekké az egymás iránt és mindenki iránt való szeretetben, amilyenek vagyunk mi is ti irántatok. Hogy erősekké tegye a ti szíveteket, feddhetetlenekké a szentségben a mi Istenünk és Atyánk előtt…(Thessz 3, 12-13). Ámen.

1. ***A kinyilatkozatás áldása! Igehirdetés Jelenések könyve 1, 1-7 alapján***

Jézus kinyilatkoztatást, vigasztalást ad gyermekeinek. Jézus sok mindent ad ma is nekünk, gyermekeinek. Személyesen nekünk is ad és neked is ad. A legjobbat és legtöbbet, amit adhat: kinyilatkoztatás. Ez arról szól, hogy leesik a lepel valamiről. És meglátjuk, megértjük azt, ami a lepel alatt van. Pál apostol is beszél lepelről (2 Kor 3, 13-16). Szerinte egyesek nem értik Isten üzenetét, kinyilatkoztatását. Ez a lelki állapot a lepel fellebbentéséig tart. A lepel alatt levő üzenet megértése a kinyilatkoztatás. Ezt Jézus minden embernek megadja, akiknek megnyitja az érzékszerveit. Milyen jó ez nekünk. Ezek az emberek hit által olyan „húllámhosszon vannak”, hogy megértik Urukat. Mert összhangban vannak Vele. Ez a kinyilatkoztatás arról szól ezekben a versekben, hogy Isten átvezet a próbákon (első rész). Megtisztít (második rész). És ily módon **jövőnk lesz Jézussal** (harmadik rész).

1. **Isten átvezet a próbákon**. **Kimenekedést ad szolgálóinak.** János apostol üldöztetés miatt Pátmosz szigetére került, ahol sok próbán kellett átmenjen. Lehet, hogy mi is próbákon kell átmenjünk. Milyen szép, hogy Jézus üzenetet küld számunkra is, nekünk, akik megterheltettünk a próbákban. Kinyilatkoztatást ad, amely a próbákon átvezet. Számunkra is küld Jézus élő üzenetet. Kijelentést nyerünk az Úrtól, az Ő igéből mi is. Mert elküldte szolgálóit, hogy üzenetét szólják A kinyilatkoztatás által vonz ki minket a sötétségből. Jézus kivezet a hitetlenségből, a gőgből, a megátalkodottságból. A sötétség rosszat mond Jézusról. Azt mondták rá, hogy Jézus nagyétkű és részeges ember. Ő a bűnösök barátja. Pedig látták Jézust, hallgatták kijelentését. Micsoda nagy kiváltságban volt részük. És még sem értették meg a kinyilatkoztatást. Nem értették meg Jézus üzenetét. De eljön egyszer az idő és az most van, hogy megértik a tanítványok, hogy örök élet beszéde van Jézusnál. Boldog, aki olvassa és hallja üzenetét, a kimenekedést (Jel. 1, 3). Ez annyira jó számukra, hogy azt mondják: „kihez mehetnénk jó Urunk”? Csak nálad van ez a gyönyörű szeretetüzenet és kinyilatkoztatás. Senki másnál. Krisztus kivezette múltjukból, sötétségeikből, próbáikból a tanítványokat. Ne aggódj drága testvérem. Ő minket is kivezet.
2. **Krisztus megtisztít**. **Bűnbocsánatot ad.** Boldogok, akik sírnak, mert ők megvigasztaltatnak. Boldog vagy, ha felébredt lelkiismereted és Jézushoz lépsz, az Ő jelenlétébe. Ekkor jó lesz a szívednek, hogy kipanaszolhatod magad Jézusnak. Jelenlétében odahajolhatunk hozzá, mint a megfáradt János sok mindent meg lehet vallani Jézusnak. Elmondhatjuk neki, hogy tüskések vagyunk vétkeink miatt. Ezeket csak Jézus Kr. tudja elvenni. Azért is oda kell adni Jézusnak vétkeinket, mert ha nem adjuk oda, teljesen elsötétítik látásunkat, életünket. Gondoljunk az ablakra, amelyen nem lehet kilátni, mert olyan szennyes. Így nem is láthatom a kinyilatkoztatás fényességét. Az agresszív lelkű ember már nem lát és nem hall, csak a saját haragját látja. Sajnos társadalmunk nagyon agresszív lett. Csak a saját akaratát, bánatát, haragját, kívánságait látja. Az agresszív ember főleg Jézusra nem figyel, nem lát és nem hall. A társadalomban levő agresszió megterhel, megsebez, mint a bűn. Megsérti lelkünk és közösségeink. Jézus mégis hív minket, agresszív embereket, hogy megtisztítson. Hogy bűnbánatra és megtisztulásra vezessen. Jöjjetek énhozzám mindnyájan, akik megfáradtatok és megterheltettetek és én megnyugtatlak titeket. Siratjuk mi is Jézusunk, aki helyettünk és vétkeinkért szenvedett. Megnyugtat, mert elsírtuk neki, mindazt, ami a szívünk nyomja. Vére által megtisztít minket. Kegyelem néktek attól, aki volt, aki van, aki eljövendő, aki szeret minket és teljes kegyelméből megszabadít vétkeinkből. Az eljövendő Jézus Krisztustól.
3. **Krisztussal valódi jövőnk van.** Milyen gyönyörű lesz, amikor szemtől szembe találkozunk Jézussal. Semmi más vágyam nincs, csak Jézussal lenni. Ennél nagyobb, szebb ünnep nincs. Ez a valódi mennyország. Ez az eljövendő. Amikor találkozunk vele. Ahol Jézus van, ott van a mennyország. Dicsőség, tisztesség Néki. Ámen.
4. ***A várakozás áldása: Jézus érkezésére***

A kinti tájon és a szívekben a remény és béke jelei. Az emberek adventje közeledik: ünnep, amikor szebb lesz a külső és a belső világ. Az ember adventjében Istenre vár, aki eljön, és szentségével mindent megváltoztat, helyrehoz. Advent valójában még ennél is nagyobb ünnep: több. Mert Isten az ő adventjében, mely örök, az emberre vár. Nem minden ember várja Istent. Isten mégis örök adventjében minden embert vár. Advent arról szól: a várakozók várakozása nem hiábavaló, mert az Úr érkezésére készülünk, akiben nem csalódunk, mert Ő megérkezik. Advent azt jelenti: beteljesedik a várakozás és a reménység a találkozásban, az egymásra találásban. Ahogy az ének mondja: „jön már a Krisztus, a mi sziklavárunk, nem lesz soká már bűnben bujdosásunk”…. Adventkor minden szív csodát remél. Szeretetet. Amit eddig nem nyert meg. Nyisd meg hát a szíved, ha adventet és karácsonyt szeretnél. Mond el reményed, hited a Jézusnak, Istennek. Ha nincs már reménységed, hát akkor, azért fordulj Isten adventje fele. Tárd ki a szíved Felé, mert Benne megbízhatsz. Fordulj lélekben Isten fele, ha reménykedsz, vagy csalódott vagy. Ő hozza el a szentséges titkok és ajándékok idejét, a reménység és a várakozás beteljesedését. Az örömhír és az advent arról szól, hogy Ő sokkal jobban megáld, mintsem azt megérdemelnénk. A bűn válságot hoz. Isten adventje pedig arról szól, hogy Ő megoldja a válságot. Ahogy kell, ahogy akarja. Advent reménysége, hogy Megváltót, Szabadítót küldött Isten, akit megtalálunk. Ő megszabadít a haragtól, az agressziótól, ami általános lett. És ha tőle bocsánatot kérünk, érette Istennél bocsánatot is nyerünk. A teremtett világ pedig sóvárogja Isten Fiának a megjelenését. Aki szelíd szeretetével kormányozza a világot és szívünket. Az uralom az Ő vállán lesz, ezért nekünk követnünk kell őt. Az ünnep attól olyan szép, hogy az Ő uralmát, vezetését, szeretetét érezzük. És mi énekeljük: „csendes éj, szentséges éj”…mert, Krisztus megszabadít. Az ünnep arról szól, hogy az üdvösség és örök élet Jézusban minden embernek megjelent. Szentségesebb, igazabb, helyesebb, egyszóval áldott lesz általa a világ. Adventben figyelünk az Úr érkezésére. Mert érkezik az Úr, a szentség titok. Advent és karácsony az élet szentséges titkáról, a megváltó Isten titkáról szól. Adventben készülődünk Isten megszentelő jelenlétére, titkára. Adventben érezzük: az Úr közel. Adventben közel jön a szentség és a szeretet. Ez megelégíti lelkünk. És változások is lesznek. Krisztus szelíd vezetése, uralma alatt. Pl. az imádság által is: „Három napig jók vagyunk és emberségesek…, Istenem, hadd legyen egész évben ilyen a világ” (Neoton Familia, Ha elmúlik karácsony). Jézus jelenléte reménykedővé, bizakodóvá tesz. Engem és téged. Mert ránk talál, most. Ámen. Úgy legyen.

1. ***A jézusi útmutatás áldása: „Pogányok útjára ne menjetek”***(Mt 10, 5b)

Bibliaolvasás: Mt. 7, 7-21

Jézus megelégedettséget, kiegyensúlyozottságot, beteljesedést hozott: vele és általa „elközelített a mennyeknek országa” (Mt. 5, 7). De miért mondta a kiküldött tanítványainak, hogy a pogányok útjára ne menjenek? Hanem a kiválasztott, de eltévelyedett bárányaihoz vigyék az örömhírt?

Mert sajnos ma is, „csábító” lehet egyeseknek a pogányok útja. Jézus óvta tanítványait, hogy kiküldetésük ne kerüljön veszélybe. Ma azt mondjuk egymásnak: Jézus nélküli életutakra ne menjenek, mert azon nincs áldás. Mert a pogányok széles útjain található veszélyektől szerette volna tanítványait megóvni, mint pl. a következőktől:

1. Bizalomvesztés van a pogányok útján. Jobb ez, mint a bizalom, amit Jézus adhat? A pogányok nem fogadva el Jézus Krisztus útját és vezetését, a bizalmukat és Jézust is elveszítik. Mert Jézus nem jár a pogányok útján. Jézus bizalmat ad, mert, aki imádkozik az Ő nevében, annak adatik, és a zörgetőnek megnyittatik (Mt 7, 7-11)
2. Magányos és öncélú élet van a pogányok útján, ahol sokan tolonganak. Egymást is letapossák az emberek, a veszedelemre mennek (Mt. 7, 12-13). A keresztyén közösséget nem ismerik. Pedig Jézus közösségre és szeretetre hívott el minket.
3. Hitetlenség rossz gyümölcsei. Jobb ez, mint a reménység? Jobb, mint az Istenbe vetett hit? Nem! Ez az a rossz fa, amely rossz gyümölcsöt terem. A pogányok Isten igéje és az örömhír (evangélium) helyett saját erejükben hisznek. Vagy az ezotériában, varázslásban, pénzükben, vagy kincsükben (elillanó, bizonytalan bálványaikban) hisznek.
4. Veszekedés és magány van a pogányok széles útján, mert a gyógyító és megbocsátást hozó Jézust elhagyták. Ezért maguk se tudnak egymásnak megbocsátani. Se önmaguknak. És rossz gyümölcsöket teremnek. Sajnos az ifjúságot is magukkal rántják. Csak később derül ki, hogy rossz magból nem teremhet jó gyümölcs, pl. a válság, a krízis, vagy az ítélet napján.
5. Széthúzás és engedetlenség van a pogányok útján, mert Jézus alázatát, lelkipásztori szolgálatát nem fogadják el. Ahol Jézus van, ott van a keskeny út. Ott van a bűnbánat és a bűnbocsánat útja. Jézus adja az Ő akaratának beteljesedését és áldásait, az engedelmesség keskeny útján. Viszont a pogányok életük labirintusaiból egyedül nem tudnak kijutni, mert nem imádkoznak, és nem ismerik a Szentlélek vezetését.
6. Képmutatás van a pogányok útján. Megtévesztés (hamis próféták, Mt 7, 15). És becsapás, átverés. Egyet mondanak, mutatnak és mást csinálnak. Ezt Jézus is megítéli: jaj, néktek képmutatók és farizeusok! Nem minden, aki ezt mondja „Uram, Uram megy be a mennyek országába, hanem aki cselekszi az én mennyei Atyám akaratát” (Mt. 7, 21).
7. Bűn és bűnhődés van a pogányok útján. Jézus adja a bűnbocsánatot és a megtérést. Hogy megszabaduljunk a pogányok útjától. És megtaláljuk a Jézus alázatos útját, aki az út, az igazság és az élet. Jézus megszabadít az ítélettől. Ha nem fogadjuk el Őt életünk Urának és megváltójának, nem lesz Szabadítónk, se Messiásunk és ítéletben lesz részünk. Megismertük Jézust, mégsem hiszünk benne? Jaj, a meg nem térő városoknak (Mt. 10, 15)! Akik felmagasztaltattak, a pokolig fognak megaláztatni, mondta Jézus. Ott lesz sírás és fogcsikorgatás. Jaj, neked Korazim és Betsaida. Sodomának és Gomorának könnyebb dolga lesz az ítélet napján. Ezért se menjünk a pogányok útjára. Hanem kérjük a megbocsátás, megtérés áldását. Fogadjuk be Jézust, aki megváltoztat és fogadjuk be az Ő küldötteit. És cselekedjük Isten akaratát.

„Aki titeket befogad, engem fogad be, és aki engem befogad, azt fogadja be, aki engem küldött” (Mt 10, 40). Ámen.

Jakab Sándor lelkipásztor, Sárkeresztes-Moha Társegyházközség (2012-11-12)

**Áldások a Szent Bibliából**

1. Hogy megáldván megáldalak tégedet, és bőségesen megsokasítom a te magodat, mint az ég csillagait, és mint a fövényt, mely a tenger partján van, és a te magod örökség szerint fogja bírni az Ő ellenségeinek kapuját (1 Móz 22:17).

2. És szolgáljátok az Urat, a ti Isteneteket, akkor megáldja a te kenyeredet és vizedet; és eltávolítom ti közületek a betegségeket (2 Móz 23:25).

3. Atyád Istenétől, a ki segéljen; a mindenhatótól, a ki megáldjon, az ég áldásaival, onnan felülről, a mélység áldásaival, mely alant terül, az emlők és anyaméh áldásaival (1 Móz 49:25).

4. Atyád Istenétől, a ki segéljen; a mindenhatótól, a ki megáldjon, az ég áldásaival, onnan felülről, a mélység áldásaival, mely alant terül, az emlők és anyaméh áldásaival (1 Móz 49:25).

5. És szeretni fog téged, és megáld téged, és megsokasít téged; és megáldja a te méhednek gyümölcsét, a te földednek gyümölcsét: gabonádat, mustodat és olajodat; teheneid fajzását és juhaidnak ellését azon a földön, amely felől megesküdt a te atyáidnak, hogy néked adja azt (5 Móz 7:13).

6. Az Úr ad erőt népének, az Úr megáldja népét békességgel (29 Zsolt 11).

7. A föld megadta az ő gyümölcsét: megáld minket az Isten, a mi Istenünk; megáld minket az Isten, és féli őt a földnek minden határa! (67 Zsolt 6-7).

8. Dicsérjétek az Urat. Boldog az ember, a ki féli az Urat, és az Ő parancsolataiban igen gyönyörködik. Hős lesz annak magva a földön; a hívek nemzedéke megáldatok. (Zsolt 112:1-2).

9. Az Úrnak átka van a gonosznak házán; de az igazaknak lakhelyét megáldja (Péld 3:33).

10. Az irgalmas szemű ember megáldatok, mert adott az ô kenyeréből a szegénynek (Péld 22:9).

11. Tekintsetek Ábrahámra, és Sárára, a ki gyereket szült, hogy egymagát hívtam el őt, és megáldom és megszaporítom őt (Ézsaiás 51:2).

12. És bővölködővé tesz téged az Úr minden jóban: a te méhednek gyümölcsében, a te barmodnak gyümölcsében és a te földednek gyümölcsében, azon a földön, a mely felől megesküdt az Úr a te atyáidnak, hogy néked adja azt (V Móz 28:11).

13. Ha pedig szorgalmatosan hallgatsz az Úrnak, a te Istenednek szavára, és megtartod és teljesíted minden Ő parancsolatát, a melyeket én parancsolok ma néked: akkor e földnek minden népénél feljebbvalóvá tesz téged az Úr, a te Istened (V Móz 28:1).

14. És reád szállanák mind ez áldások, és megteljesednek rajtad, ha hallgatsz az Úrnak, a te Istenednek szavára (V Móz 28:2).

15. Áldott leszel a városban, és áldott leszel a mezőben. Áldott lesz a te méhednek gyümölcse és a te földednek gyümölcse, és a te barmodnak gyümölcse, a te teheneidnek fajzása és a te juhaidnak ellése. Áldott lesz a te kosarad és a te sütő tekenőd. (V Móz 28:3-5).

16. Áldott leszel bejöttödben, és áldott leszel kimentedben. Az Úr megszalasztja előtted a te ellenségeidet, a kik reád támadnak; egy úton jőnek ki reád, és hét úton futnak előled. (V Móz 28:6-7)

17. Áldást parancsol melléd az Úr, a te csűrjeidben és minden (vállalkozásodban), amire ráteszed kezedet; és megáld téged azon a földön, a melyet az Úr, a te Istened ád néked. Az Úr felkészít téged magának szent néppé, a miképpen megesküdt néked, ha megtartod az Úrnak, a te Istenednek parancsolatait, és az ô útjain jársz. (V Móz 28:8-9).

18. És megérti majd a földnek minden népe, hogy az Úrnak nevétől neveztetel, és félnek tőled. És bővölködövé tesz téged az Úr minden jóban: a te méhednek gyümölcsében, a te barmodnak gyümölcsében és a te földednek gyümölcsében, azon a földön, a mely felől megesküdt az Úr a te atyáidnak, hogy néked adja azt (V Móz 28:10).

19. Megnyitja néked az Úr az Ő drága kincsesházát, az eget, hogy esőt adjon a te földednek alkalmas időben, és megáldja kezednek minden munkáját, és kölcsönt adsz sok népnek, te pedig nem veszel kölcsönt. (V Móz 28:12).

20. És fejjé tesz téged az Úr és nem farkká, és mindinkább feljebbvaló leszel és nem alábbvaló, ha hallgatsz az Úrnak, a te Istenednek parancsolataira, a melyeket én parancsolok ma néked, hogy tartsd meg és teljesítsd azokat; És ha el nem térsz egyetlen igétől sem, a melyeket én parancsolok néktek, se jobbra, se balra, járván idegen istenek után, hogy azokat tiszteljétek (V Móz 28:13-14).

21. Mikor én azt parancsolom néked ma, hogy szeressed az Urat, a te Istenedet, hogy járj az Ő útjain, és tartsd meg az Ő parancsolatait, rendeléseit és végzéseit, hogy élj és szaporodjál, és megáldjon téged az Úr, a te Istened a földön, a melyre be mégy, hogy bírjad azt. (V Móz 30:16).

22. Semmi rothadt beszéd a ti szátokból ki ne származzék, hanem csak a mely hasznos a szükséges építésre, hogy áldásos legyen a hallgatóknak (Efézus 4:29).

23. Maga az Úr előtted megy, Ő lesz te veled; el nem marad tőled, sem el nem hagy téged: ne félj, és ne rettegj (V Móz 31:8)!

24. Mikor én azt parancsolom néked ma, hogy szeressed az Urat, a te Istenedet, hogy járj az Ő útjain, és tartsd meg az Ő parancsolatait, rendeléseit és végzéseit, hogy élj és szaporodjál, és megáldjon téged az Úr, a te Istened a földön, a melyre be mégy, hogy bírjad azt (V Móz 30:16).

25. Bizonyára adj néki, és meg ne bánja a te szíved, mikor adsz néki; mert az ilyen dologért áld meg téged az Úr, a te Istened minden munkádban, és mindenben, a mire kezedet veted (V Móz 15:10).

26. Jézus mondja: „Ne aggodalmaskodjatok éltetek felől”…(Mt 6, 25)…„Jöjjetek énhozzám, akik megfáradtatok és megterheltettetek és én megnyugtatlak titeket” (Mt 11, 28).

27. Az Isten szeretet, aki mindkét szövetségben kinyilatkoztatja magát nekünk: „Hiszen kegyelemből van örök életetek, a hit által és ez nem tőletek van, Isten ajándéka ez” (Ef. 2, 8).

28. Akkor ezt mondja a király a jobb keze felől állóknak: Jertek, én Atyámnak áldottai, örököljétek ez országot, a mely számotokra készíttetett a világ megalapítása óta (Máté 25:34).

29. Áldott az Isten és a mi Urunk Jézus Krisztusnak Atyja, a ki az Ő nagy irgalmassága szerint újonnan szült minket élő reménységre Jézus Krisztusnak a halálból való feltámadása által (1 Peter 1:3).

30. Tudom pedig, hogy mikor hozzátok megyek, a Krisztus evangéliuma áldásának teljességével megyek (Roma 15:29).

31. Nem fizetvén gonosszal a gonoszért, avagy szidalommal a szidalomért; sőt ellenkezőleg áldást mondván, tudva, hogy arra hívattatok el, hogy áldást örököljetek (1 Péter 3:9).

32. Hogy az Ábrahám áldása Krisztus Jézusban legyen a pogányokon, hogy a Lélek ígéretét elnyerjük hit által (Gala 3:14).

33. Áldjon meg tégedet az Úr, és őrizzen meg tégedet. Világosítsa meg az Úr az Ő orcáját te rajtad, és könyörüljön te rajtad. Fordítsa az Úr az Ő orcáját te reád, és adjon békességet néked. Így tegyék az én nevemet Izráel fiaira, hogy én megáldjam őket. (4 Móz 6:24-27).